text:
Zochitika Padzikoli
Padziko Lonse
Bungwe Loona za Umoyo pa Dziko Lonse lanena kuti kupuma mpweya wochokera m’mainjini omwe amagwiritsa ntchito dizilo “kukuyambitsa matenda a khansa ya m’mapapo” komanso kukhoza kuyambitsa khansa ya m’chikhodzodzo.
Antarctica
Akatswiri ofukula zinthu zakale apeza tinjere ting’onoting’ono ta mtengo wa mgwalangwa tomwe tinakwiririka pansi pa nyanja. Iwo akukhulupirira kuti umenewu ndi umboni wakuti m’mbuyomu, ku Antarctic kunkapezeka mitengo ya mgwalangwa komanso mitengo ina yomwe imamera m’madera otentha. Ambiri akukhulupirira kuti zaka mamiliyoni ambiri m’mbuyomu, ku Antarctic sikunkazizira ngati mmene kumazizira masiku ano m’nyengo yozizira komanso madzi sankaundana. Akuganizanso kuti nyengo ya ku Antarctic ndi ku Arctic siinali yosiyana kwambiri ndi nyengo ya m’madera ena padzikoli.
Ireland
Bungwe lina la Ansembe a Katolika la ku Ireland linachita kafukufuku m’chaka cha 2012 kwa akatolika a ku Ireland. Kafukufukuyu anasonyeza kuti anthu 87 pa 100 alionse amaona kuti ansembe ayenera kukwatira ndipo anthu 77 pa 100 alionse amaona kuti akazi ayenera kuloledwa kukhala ansembe.
Sahara ndi Asia
Kafukufuku amene anachitika pofuna kuona mmene mankhwala a malungo amagwirira ntchito anasonyeza kuti m’madera ena, mankhwala a malungo anali opanda mphamvu kapena osagwira ntchito, zomwe zimachititsa kuti munthu akamwa mankhwalawa asachire. Mwachitsanzo, kum’mwera chakumadzulo kwa Asia, 36 peresenti ya mankhwala amene anayesedwa anapezeka kuti ndi opanda mphamvu ndipo kum’mwera kwa Sahara, ku Africa, anapeza kuti 20 peresenti ya mankhwala a malungo analinso opanda mphamvu.
El Salvador
Akuluakulu a boma la El Salvador analengeza kuti tsiku lina cha mkatikati mwa April 2012, panalibe munthu amene anaphedwa m’dzikolo. Aka n’koyamba kukhala tsiku lonse munthu osaphedwa m’zaka pafupifupi zitatu. M’chaka cha 2011, anthu 69 pa 100,000, alionse anaphedwa pa ziwawa zimene zinayamba chifukwa cha anthu amene anagwiritsa ntchito mankhwala osokoneza bongo. Chiwerengero chimenechi n’chokwera kwambiri poyerekeza ndi mayiko ena.


c: text/html

text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
6 Tsopano ana+ a aneneri anauza Elisa kuti: “Taonani, malo+ amene tikukhala pamaso panu pano tikupanikizanapo.+
2 Tiyeni tipite ku Yorodano, kuti aliyense akatengeko mtengo woti tikamangire+ malo okhala.” Choncho Elisa anati: “Pitani.”
3 Ndiyeno wina anati: “Tiyeni mupitire limodzi ndi atumiki anu.” Elisa atamva anati: “Chabwino, ndipita nawo.”
4 Choncho iye anapita nawo limodzi. Atafika ku Yorodano iwo anayamba kudula mitengo.+
5 Munthu wina akudula mtengo, nkhwangwa yake inaguluka+ n’kugwera m’madzi. Pamenepo munthuyo anayamba kulira kuti: “Kalanga ine mbuyanga!+ Nkhwangwayo inali yobwereka!”+
6 Munthu wa Mulungu woonayo anafunsa kuti: “Yagwera pati?” Iye anamusonyeza pamene inagwera. Nthawi yomweyo Elisa anadula kamtengo n’kukaponya pamalopo ndipo nkhwangwayo inayandama.+
7 Ndiyeno anamuuza kuti: “Itenge.” Munthuyo anatambasula dzanja lake msangamsanga n’kuitenga.
8 Tsopano mfumu ya Siriya+ inayamba kuchita nkhondo ndi Isiraeli. Chotero inakambirana ndi atumiki ake+ kuti: “Tikasonkhane pamalo akutiakuti.”+
9 Kenako munthu wa Mulungu woona+ uja anatumiza uthenga kwa mfumu ya Isiraeli, wakuti: “Samalani kuti musadutse pamalo akutiakuti+ chifukwa Asiriya akupita kumeneko.”+
10 Pamenepo mfumu ya Isiraeli inatumiza anthu kumalo amene munthu wa Mulungu woona uja anaiuza.+ Elisa anachenjeza+ mfumu ya Isiraeli ndipo sinapiteko. Izi zinachitika kangapo, osati kamodzi kapena kawiri kokha.
11 Choncho mfumu ya Siriya inapsa mtima kwambiri+ chifukwa cha zimenezo, moti inaitanitsa atumiki ake ndipo inawafunsa kuti: “Ndiuzeni, ndani pakati pa ife amene ali kumbali ya mfumu ya Isiraeli?”+
12 Ndiyeno mmodzi wa atumiki ake anati: “Palibe, mbuyanga mfumu, koma mneneri Elisa+ amene ali ku Isiraeli, ndi amene amauza+ mfumu ya Isiraeli zinthu zimene inuyo mumalankhula kuchipinda kwanu.”+
13 Choncho mfumuyo inati: “Amuna inu pitani mukaone kumene ali, kuti nditumizeko anthu akamutenge.”+ Kenako mfumuyo inauzidwa kuti: “Ali ku Dotana.”+
14 Nthawi yomweyo mfumuyo inatumizako mahatchi, magaleta ankhondo, ndi gulu lalikulu la asilikali amphamvu.+ Iwo anafikako usiku ndipo anazungulira mzindawo.
15 Mtumiki+ wa munthu wa Mulungu woona atadzuka m’mawa n’kutuluka panja, anangoona kuti gulu lankhondo lazungulira mzindawo ndi mahatchi ndi magaleta ankhondo. Nthawi yomweyo mtumikiyo anadandaulira mbuye wake kuti: “Kalanga ine mbuyanga!+ Titani?”
16 Koma iye anati: “Usaope,+ popeza ife tili ndi ambiri kuposa amene ali ndi iwowo.”+
17 Kenako Elisa anayamba kupemphera+ kuti: “Inu Yehova, m’tseguleni maso+ chonde kuti aone.” Nthawi yomweyo Yehova anatsegula maso a mtumiki uja, moti anaona kuti dera lonse lamapiri kuzungulira Elisa+ linadzaza ndi mahatchi ndi magaleta ankhondo+ oyaka moto.
18 Asiriyawo atayamba kupita kumene kunali Elisa, iye anapemphera kwa Yehova kuti: “Chonde chititsani khungu mtundu uwu.” Chotero iye anawachititsa khungu+ malinga ndi mawu a Elisa.
19 Tsopano Elisa anawauza kuti: “Njira yake si imeneyi ndipo mzinda wake si umenewu. Nditsatireni, ndikulondolerani kwa munthu amene mukufuna.” Koma anawapititsa ku Samariya.+
20 Atangofika ku Samariya, Elisa anati: “Yehova, atseguleni maso anthuwa kuti aone.” Nthawi yomweyo Yehova anatsegula maso awo ndipo anaona+ kuti ali pakatikati pa Samariya.
21 Mfumu ya Isiraeli itangoona anthuwo, inafunsa Elisa kuti: “Kodi ndiwaphe?+ Ndiwaphe kodi bambo?”+
22 Koma Elisa anati: “Musawaphe. Kodi mukufuna kupha anthu amene mwawagonjetsa ndi lupanga ndi uta n’kuwagwira?+ Apatseni chakudya ndi madzi kuti adye ndi kumwa.+ Kenako apite kwa mbuye wawo.”
23 Chotero mfumuyo inawakonzera phwando lalikulu ndipo anayamba kudya ndi kumwa. Atatha anawauza kuti azipita ndipo anapita kwa mbuye wawo. Kuchokera pamenepo, magulu a achifwamba+ a Asiriya sanabwerenso ku Isiraeli.
24 Pambuyo pake Beni-hadadi mfumu ya Siriya anasonkhanitsa asilikali ake onse ndipo anapita kukazungulira+ mzinda wa Samariya.
25 Patapita nthawi, mu Samariya+ munagwa njala yaikulu. Asiriyawo anapitirizabe kuzungulira mzindawo mpaka mtengo wogulira mutu wa bulu+ unafika pa ndalama 80 zasiliva, ndipo zitosi za nkhunda+ zodzaza manja awiri mtengo wake unafika pa ndalama zisanu zasiliva.
26 Mfumu ya Isiraeli ikuyenda pamwamba pa khoma, mayi wina analankhula mokweza kwa mfumuyo kuti: “Ndithandizeni mbuyanga mfumu!”+
27 Mfumuyo inayankha kuti: “Ngati Yehova sakukuthandiza ndiye ine ndingakuthandize ndi chiyani?+ Kodi ndingakuthandize ndi zochokera popunthira mbewu, mopondera mphesa, kapena moyengera mafuta?”
28 Ndiyeno mfumuyo inam’funsa kuti: “Vuto lako ndi lotani?” Mayiyo anayankha kuti: “Mayi uyu anandiuza kuti, ‘Bweretsa mwana wako timudye lero, ndipo mwana wanga timudya mawa.’+
29 Choncho tinaphika+ mwana wanga n’kumudya.+ Tsiku lotsatira ndinauza mayiyu kuti, ‘Bweretsa mwana wako timudye.’ Koma iye anakam’bisa.”
30 Mfumuyo itamva mawu a mayiyo, nthawi yomweyo inang’amba+ zovala zake, ndipo pamene inali kuyendabe pamwamba pa khomalo, anthu anaona kuti inali itavala chiguduli mkati.
31 Kenako inapitiriza kulankhula kuti: “Mulungu andilange mowirikiza, ngati mutu wa Elisa mwana wa Safati ukhalebe pa iye lero!”+
32 Tsopano Elisa anali atakhala m’nyumba mwake pamodzi ndi akulu+ pamene mfumu inatumiza mthenga kwa iye. Mthengayo asanafike, Elisa anauza akuluwo kuti: “Kodi mwaona kuti mwana wa munthu wopha anthu+ uja watumiza munthu kuti adzandidule mutu? Muonetsetse kuti mthengayo akangofika mutseke chitseko ndipo muchitsamire kuti asathe kulowa. Kodi mapazi a mbuye wake si amene akumveka+ pambuyo pakewo?”
33 Elisa ali mkati molankhula nawo, mthenga uja anafika, ndipo mfumu inati: “Tsokali lachokera kwa Yehova.+ Kodi pali chifukwa choti ndipitirizire kuyembekezera Yehova?”+
Patsani ena
Patsani ena
2 Mafumu 6
Baibulo la Dziko Latsopano la Malemba Opatulika
https://www.jw.org/finder?docid=1011452&Book=12&Chapter=6&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D6%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
100% yogwirizana ndi FSX SP2. High kusamvana kapangidwe, VC kwathunthu ntchito, ndege mphamvu ndi ntchito angakwanitse. An mkati kwathunthu ankamangidwanso, amene amalola kuti muziyendayenda mu kanyumba monga zonyamula angachite pa mpando wake. Full makanema ojambula a mbali zochotseka monga masitepe embarkation.
Saab 340 ndi ndege pang'ono injini ndi turboprops awiri ndipo anapanga mtunda ndege yaing'ono. Iwo anali opangidwa ndi ntchito Co pakati Saab ndi Fairchild ndege. Pamene otsiriza unatha ntchito zonse zomangira zonse opaleshoni mu Saab fakitale Linköping ku Sweden. Titayenda woyamba ndi Launch malonda ku 1983, ndi bwino Baibulo oletsedwa wanzeru ndiponso kuika utumiki mu 1989, pansi pa dzina la 340 B. Izi Baibulo yachiwiri makamaka ubwino wa motorisation wamphamvu ndi kudziyimira pawokha kwambiri. Pambuyo mayunitsi 430 inalembedwa, kampani anasiya kupanga zonse 1998, koma ndege adakali ntchito ndi makampani mlengalenga padziko lonse. (Source Wikipedia)


text:
KODI ZINANGOCHITIKA ZOKHA?
Khungu la Njoka
CHIFUKWA choti njoka imagwiritsa ntchito mimba poyenda, khungu lake limafunika kukhala lolimba kuti lisamanyuke chisawawa. Njoka zina zimatha kukwera mitengo yaminga, ndipo zina zimayenda pamchenga ukuluukulu. Kodi n’chiyani chimapangitsa kuti khungu la njoka likhale lolimba chonchi?
Taganizirani izi: Khungu la njoka limasiyana kukhuthala komanso maonekedwe ake malinga ndi mtundu wa njokayo. Komabe njoka zonse zimakhala ndi khungu lolimba pamwamba ndipo mkati mwake limakhala lofewa. Kodi zimenezi zimathandiza bwanji? Katswiri wina wofufuza zinthu, dzina lake Marie-Christin Klein, ananena kuti: “Chinthu chimene chimakhala ndi khungu lolimba pamwamba koma n’kukhala lofewa mkati mwake, chikakhulika ndi chinachake sichivulala kwambiri.” Mmene khungu la njoka linapangidwira, zimathandiza kuti ikamayenda isamavulale kwambiri ndi zinthu monga miyala yakuthwa. N’zofunikadi kuti khungu la njoka likhale lolimba chonchi chifukwa nthawi zambiri pamatenga miyezi iwiri kapena itatu kuti njoka ifundule.
Zinthu zopangidwa kuchokera ku khungu la njoka zingathandize pa nkhani ya zachipatala. Mwachitsanzo, zingathandize popanga zinthu zolimba komanso zosaterera zimene zingathe kuikidwa m’thupi la munthu ngati ziwalo zake kapena zinthu zina zasiya kugwira ntchito bwino. Komanso kupanga makina akuluakulu otengera mmene khungu la njoka limakhalira kungathandize kuti makinawo asamawononge kwambiri chilengedwe.
Kodi inuyo mukuganiza bwanji? Kodi zinangochitika zokha kuti khungu la njoka likhale lolimba chonchi, kapena pali winawake amene analilenga?


text:
Kodi mungakonde kuwerenga nkhaniyi mu %%?
Mayankho a Mafunso 10 Omwe Achinyamata Amadzifunsa
7
Kodi Ndingatani Ngati Wina Akundikakamiza Kuti Ndigone Naye?
Kodi Ndingatani Ngati Wina Akundikakamiza Kuti Ndigone Naye?
KODI YANKHO LA FUNSOLI LINGAKUTHANDIZENI BWANJI?
Zimene mungasankhe pa nkhaniyi zingakhudze moyo wanu wonse.
KODI MUKANAKHALA INUYO MUKANATANI?
Tiyerekeze kuti patangodutsa miyezi iwiri kuchokera pamene Hilda anadziwana ndi Mike, anayamba kucheza kwambiri ngati anadziwana kalekale. Ankatumizirana mameseji pafupipafupi ndiponso kucheza pa foni kwa nthawi yaitali. Eniakewo ankangoona kuti zonse zili bwino. Pa miyezi iwiriyo, iwo ankangogwirana manja kapena kukisana pang’ono.
Koma tsiku lina, Mike anayamba kusonyeza kuti akufuna kucheza kwawo kutafika pena. Hilda sankafuna kuchita zimene Mike ankafunazo koma ankaopa kuti akakana chibwenzi chawo chitha. Iye ankamukonda kwambiri Mike chifukwa zimene ankamuchitira zinkamupangitsa kudziona kuti ndi wokongola komanso wofunika. Mumtima mwake ankadziuza kuti, ‘Ine ndi Mike timakondana kwambiri.’
Kodi inuyo mukanakhala Hilda ndipo muli pa msinkhu woti mutha kukhala ndi chibwenzi, mukanatani?
MFUNDO YOFUNIKA KUIGANIZIRA
Munthu akapanda kutsatira lamulo linalake amakumana ndi mavuto. N’zimenenso zingachitike ngati mutapanda kutsatira lamulo la m’Baibulo lakuti: “Mukhale oyera mwa kupewa dama.”—1 Atesalonika 4:3.
Koma kodi munthu amene sangatsatire lamulo limeneli angakumane ndi mavuto otani? Baibulo limanena kuti: “Amene amachita dama amachimwira thupi lake.” (1 Akorinto 6:18) Kodi zimenezi ndi zoona?
Kafukufuku amasonyeza kuti achinyamata ambiri amene amayamba zogonana asanalowe m’banja amakumana ndi mavuto otsatirawa:
-
KUVUTIKA MAGANIZO. Amadziimba mlandu pambuyo pake.
-
KUSAKHULUPIRIRANA. Amayamba kudzifunsa kuti, ‘Kodi amene ndagona nayeyu wagona ndi anthu angati?’
-
KUKHUMUDWA. Atsikana ambiri amafuna mnyamata amene angawateteze, osati kuwadyera masuku pamutu. Anyamata ambiri akagona ndi mtsikana sakopeka nayenso ndipo amayamba kumuona ngati wopanda ntchito.
-
Dziwani izi: Thupi lanu ndi lamtengo wapatali kwambiri. Choncho, mukagona ndi munthu musanalowe m’banja mumakhala kuti mwadzitchipitsa.—Aroma 1:24.
Sonyezani kuti ndinu olimba mtima ndipo mukhoza “kupewa dama.” (1 Atesalonika 4:3) Mukadzalowa m’banja mudzakhala ndi mwayi wogonana popanda kuda nkhawa kapena kudziimba mlandu ngati mmene zimakhalira ndi amene amagonana asanalowe m’banja.—Miyambo 7:22, 23; 1 Akorinto 7:3.
KODI INUYO MUKUGANIZA BWANJI?
-
Kodi munthu amene amakukondanidi angachite zinthu zimene zingakubweretsereni mavuto?
-
Kodi munthu amene amakukondani angakuuzeni kuti muchite zinthu zomwe zingasokoneze ubwenzi wanu ndi Mulungu?—Aheberi 13:4.
Patsani ena
Patsani ena
Mayankho a Mafunso 10 Omwe Achinyamata Amadzifunsa
https://www.jw.org/finder?docid=1102015827&wtlocale=CN&srcid=share
Chichewa
mailto:?body=Kodi Ndingatani Ngati Wina Akundikakamiza Kuti Ndigone Naye?%0a%0ahttps%3A%2F%2Fwww.jw.org%2Ffinder%3Fdocid%3D1102015827%26wtlocale%3DCN%26srcid=share&subject=Kodi Ndingatani Ngati Wina Akundikakamiza Kuti Ndigone Naye?
https://assetsnffrgf-a.akamaihd.net/assets/m/1102015827/univ/art/1102015827_univ_sqr_xl.jpg


text:
Kuyankha Mafunso a M’Baibulo
Kodi mungatani kuti mukhale makolo abwino?
Makolo akamakondana komanso kulemekezana, ana awo amakula bwino. (Akolose 3:14, 19) Makolo abwino amakonda ana awo komanso amawayamikira ngati mmene Yehova ankachitira ndi Mwana wake.—Werengani Mateyu 3:17.
Yehova, yemwe ndi Atate wakumwamba, amamvetsera atumiki ake ndipo amamvetsa mavuto awo. Inunso muyenera kutengera chitsanzo chake. Ana anu akamakuuzani zinazake, muyenera kumvetsera ngakhale mutakhala kuti simukugwirizana ndi zimene akunenazo. (Yakobo 1:19) Muyeneranso kuyesetsa kuti muzimvetsa mmene ana anuwo akumvera.—Werengani Numeri 11:11, 15.
Mungatani kuti ana anu akule bwino?
Makolonu muli ndi udindo wopatsa ana anu malamulo oti azitsatira. (Aefeso 6:1) Pa nkhani imeneyinso muyenera kutengera chitsanzo cha Yehova. Yehova amatikonda ndipo amatipatsa malamulo omveka bwino. Amatiuzanso zimene zingachitike tikapanda kutsatira malamulowo. (Genesis 3:3) Yehova satikakamiza kutsatira malamulo ake. Koma amatiuza kuti tikatsatira malamulowo, zinthu zidzatiyendera bwino.—Werengani Yesaya 48:18, 19.
Muziyesetsa kuthandiza ana anu kuti azikonda Mulungu. Zimenezi zingawathandize kuti azichita zabwino ngakhale inuyo kulibe. Mulungu amatiphunzitsa potipatsa chitsanzo. Nanunso muzisonyeza chitsanzo chabwino kuti ana anu aziphunzira mosavuta.—Werengani Deuteronomo 6:5-7; Aefeso 4:32; 5:1.
Onaninso
Kodi Mungatani Kuti Banja Lanu Likhale Losangalala?
Yehova, Mulungu wachimwemwe, amafuna kuti mabanja azikhala osangalala. Werengani nkhaniyi kuti mudziwe malangizo othandiza a m’Baibulo opita kwa amuna, akazi, makolo, ndiponso ana.
Zimene Mungachite Mwana Akabadwa
Kodi kulera mwana kungathandize banja lanu kukhala lolimba?


text:
NSANJA YA OLONDA (YOPHUNZIRA) SEPTEMBER 2015
M’magaziniyi muli nkhani zophunzira mlungu woyambira October 26 mpaka November 29, 2015.
Kodi Mukuyesetsa Kukhala Ngati Khristu?
Ngakhale kuti tatumikira Yehova kwa nthawi yaitali, tingalimbitsebe ubwenzi wathu ndi iye.
Kodi Chikumbumtima Chanu Chimakuthandizani Kusankha Zochita Mwanzeru?
Werengani kuti mudziwe zimene mungachite kuti chikumbumtima chanu chizikuthandizani kusankha bwino pa nkhani monga zaumoyo, zosangalatsa komanso kulalikira.
Khalani ndi Chikhulupiriro Cholimba
Kodi tikuphunzira chiyani pa zimene Petulo anachita poyenda pamadzi?
Kodi Yehova Amasonyeza Bwanji Kuti Amatikonda?
Kodi zimakuvutani kukhulupirira kuti Yehova amakukondani?
Kodi Tingasonyeze Bwanji Kuti Timakonda Yehova?
Tiyenera kuchita zambiri osati kungokonda Mulungu mumtima mwathu basi.
Madalitso a Yehova Andilemeretsa
Werengani mbiri ya moyo wa Melita Jaracz, amene anakhala mu utumiki wapadera kwa zaka zoposa 50 limodzi ndi mwamuna wake, Ted Jaracz, yemwe anali m’Bungwe Lolamulira.


text:
RESOCIALIZACIJOS IR TEISINIŲ PASLAUGŲ CENTRAS, VŠĮKhadi pafupifupi bizinesi
RESOCIALIZACIJOS IR TEISINIŲ PASLAUGŲ CENTRAS, VŠĮ
Antchito social, Chitetezo chamtundu, Chithandizo cha zamalamulo, Facilities, Finance, inshuwalansi, chilamulo +17
Map
Ntchito gulu
Antchito social, Chitetezo chamtundu, Chithandizo cha zamalamulo, Facilities, Finance, inshuwalansi, chilamulo, Kukonza social, Kuthi chigawenga, Kuthi civil, Litigation, Mabizinezi social, Mabungwe omwe si a phindu, Mabungwe public, Mabungwe, mayanjano ndi mabungwe ena, Malangizo malamulo, Mayanjano, Moyo social, Ntchito za malamulo, Ochezeka, State institutions, Thandizo social, Yothandiza, Yothandiza mu lithuania
Qr code
vCard
Website
Site dzina: rtpc.lt - Svetain


text:
Izi ndi patsogolo kuwonjezera pa buku la Tristar 500, tiyeni msanga bwino, palibe cockpit pafupifupi (VC)Komabe, ichi pokha-pa akubwera ndi bwino kwambiri ndi odzipereka 2D gulu kuti L-1011 Tristar 500. Anaphatikizapo ndi PDF kuphatikizapo checklists zosiyanasiyana, dongosolo Auto-dziko ndi ILS, GPWS, mwambo kwambiri akuwomba kwambiri mwatsatanetsatane 3D chitsanzo, 6 repaints: British Airways, Delta, Pan Am, Air Luxor, Air Canada, National Airlines. Kumaphatikizaponso zotsatira shockwave kuwala, utsi, strobe etc. ndi gauges mwambo. Izi pokha-pa ndi ngale litle.
Author Michael E. Roberts, Alvery Guiler, David amachita


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
5 Ataona khamu la anthu, anakwera m’phiri. Atakhala pansi, ophunzira ake anabwera kwa iye.
2 Kenako anayamba kuwaphunzitsa kuti:
3 “Odala ndi anthu amene amazindikira zosowa zawo zauzimu,+ chifukwa ufumu wakumwamba ndi wawo.+
4 “Odala ndi anthu amene akumva chisoni, chifukwa adzasangalatsidwa.+
5 “Odala ndi anthu amene ali ofatsa,+ chifukwa adzalandira dziko lapansi.+
6 “Odala ndi anthu amene akumva njala ndi ludzu+ la chilungamo, chifukwa adzakhuta.+
7 “Odala ndi anthu achifundo,+ chifukwa adzachitiridwa chifundo.
8 “Odala ndi anthu oyera mtima,+ chifukwa adzaona Mulungu.+
9 “Odala ndi anthu amene amabweretsa mtendere,+ chifukwa adzatchedwa ‘ana+ a Mulungu.’
10 “Odala ndi anthu amene akuzunzidwa+ chifukwa cha chilungamo, pakuti ufumu wakumwamba ndi wawo.
11 “Ndinu odala pamene anthu akukunyozani+ ndi kukuzunzani,+ komanso kukunamizirani zoipa zilizonse chifukwa cha ine.
12 Kondwerani, dumphani ndi chimwemwe,+ chifukwa mphoto+ yanu ndi yaikulu kumwamba, pakuti umu ndi mmenenso anazunzira aneneri+ amene analipo inu musanakhaleko.
13 “Inu ndinu mchere+ wa dziko lapansi. Koma ngati mchere watha mphamvu, kodi mphamvu yake angaibwezeretse motani? Sungagwire ntchito iliyonse koma ungafunike kuutaya kunja+ kumene anthu akaupondaponda.
14 “Inu ndinu kuwala kwa dziko.+ Mzinda ukakhala paphiri subisika.
15 Anthu akayatsa nyale, saivundikira ndi dengu,+ koma amaiika pachoikapo nyale ndipo imaunikira onse m’nyumbamo.
16 Momwemonso, onetsani kuwala+ kwanu pamaso pa anthu, kuti aone ntchito zanu zabwino+ ndi kuti alemekeze+ Atate wanu wakumwamba.
17 “Musaganize kuti ndinabwera kudzawononga Chilamulo+ kapena Zolemba za aneneri. Sindinabwere kudzaziwononga koma kudzazikwaniritsa.+
18 Ndithu ndikukuuzani kuti kumwamba ndi dziko lapansi zingachoke mosavuta,+ kusiyana n’kuti kalemba kochepetsetsa kapena kachigawo kamodzi ka lemba kachoke m’Chilamulo zinthu zonse zisanachitike.+
19 Chotero aliyense wophwanya+ lililonse la malamulo aang’ono awa ndi kuphunzitsa anthu kuphwanya malamulowo, adzakhala ‘wosayenera kulowa’ mu ufumu wakumwamba.+ Koma aliyense wotsatira ndi kuphunzitsa malamulowa,+ ameneyo adzakhala ‘woyenera kulowa’+ mu ufumu wakumwamba.
20 Pakuti ndikukuuzani inu kuti ngati chilungamo chanu sichiposa cha alembi ndi Afarisi,+ ndithudi simudzalowa+ mu ufumu wakumwamba.
21 “Inu munamva kuti anthu akale anauzidwa kuti ‘Usaphe munthu.+ Aliyense amene wapha mnzake+ wapalamula mlandu wa kukhoti.’+
22 Koma ine ndikukuuzani kuti aliyense wopitiriza kupsera mtima+ m’bale wake wapalamula mlandu+ wa kukhoti. Komano aliyense wonenera m’bale wake mawu achipongwe wapalamula mlandu wa ku Khoti Lalikulu. Ndipo aliyense wonena mnzake kuti, ‘Chitsiru iwe!’ adzapita ku Gehena wamoto.+
23 “Choncho ngati wabweretsa mphatso yako paguwa lansembe,+ ndipo uli pomwepo wakumbukira kuti m’bale wako ali nawe chifukwa,+
24 siya mphatso yako patsogolo pa guwa lansembe pomwepo. Pita ukayanjane ndi m’bale wako choyamba,+ ndipo ukabwerako, pereka mphatso yako.+
25 “Thetsa nkhani mofulumira ndi munthu wokuimba mlandu pamene ukupita naye kukhoti, kuti mwina wokuimba mlanduyo+ asakakupereke kwa woweruza. Komanso kuti woweruzayo asakakupereke kwa msilikali wa pakhoti kuti akuponye m’ndende.
26 Kunena zoona, sudzatulukamo kufikira utalipira kakhobidi kotsirizira.+
27 “Inu munamva kuti anati, ‘Usachite chigololo.’+
28 Koma ine ndikukuuzani kuti aliyense woyang’anitsitsa mkazi+ mpaka kumulakalaka, wachita naye kale chigololo+ mumtima mwake.+
29 Tsopano ngati diso lako lakumanja limakuchimwitsa, ulikolowole ndi kulitaya.+ Pakuti n’kwabwino kuti ukhale wopanda chiwalo chimodzi kusiyana n’kuti thupi lako lonse lidzaponyedwe+ m’Gehena.
30 Komanso ngati dzanja lako lamanja limakuchimwitsa, ulidule ndi kulitaya.+ Pakuti n’kwabwino kuti ukhale wopanda chiwalo chimodzi kusiyana n’kuti thupi lako lonse lidzaponyedwe m’Gehena.
31 “Pajanso anati, ‘Aliyense wothetsa ukwati+ ndi mkazi wake, apatse mkaziyo kalata yothetsera ukwati.’+
32 Koma ine ndikukuuzani kuti aliyense wothetsa ukwati ndi mkazi wake, osati chifukwa cha dama,+ amamuchititsa chigololo akakwatiwanso,+ ndipo aliyense wokwatira mkazi wosiyidwayo nayenso wachita chigololo.+
33 “Komanso munamva kuti anthu akale anauzidwa kuti, ‘Usamalumbire+ koma osachita, m’malomwake uzikwaniritsa malonjezo ako kwa Yehova.’+
34 Koma ine ndikukuuzani kuti: Usamalumbire+ n’komwe, kutchula kumwamba, chifukwa ndi kumene kuli mpando wachifumu wa Mulungu,+
35 kapena kutchula dziko lapansi chifukwa ndi chopondapo mapazi ake,+ kapena kutchula Yerusalemu chifukwa ndi mzinda+ wa Mfumu yaikulu.
36 Kapena usalumbire kutchula mutu wako, chifukwa sungathe kusandutsa ngakhale tsitsi limodzi kukhala loyera kapena lakuda.
37 Tangotsimikizani kuti mukati Inde akhaledi Inde, ndipo mukati Ayi akhaledi Ayi,+ pakuti mawu owonjezera pamenepa achokera kwa woipayo.+
38 “Inu munamva kuti anati, ‘Diso kulipira diso, ndi dzino kulipira dzino.’+
39 Koma ine ndikukuuzani kuti: Usalimbane ndi munthu woipa, koma wina akakumenya mbama patsaya lakumanja,+ umutembenuzirenso linalo.
40 Ngati munthu akufuna kukutengera kukhoti kuti akulande malaya ako amkati, m’patsenso akunja.+
41 Winawake waudindo akakulamula kuti umunyamulire katundu mtunda wa kilomita imodzi, umunyamulire mtunda wa makilomita awiri.+
42 Munthu akakupempha kanthu m’patse, ndipo munthu wofuna kukongola kanthu kwa iwe popanda chiwongoladzanja usamukanize.+
43 “Inu munamva kuti anati, ‘Uzikonda mnzako+ ndi kudana ndi mdani wako.’+
44 Koma ine ndikukuuzani kuti: Pitirizani kukonda adani anu+ ndi kupempherera amene akukuzunzani,+
45 kuti musonyeze kuti ndinudi ana a Atate wanu wakumwamba.+ Chifukwa iye amawalitsira dzuwa lake pa anthu oipa ndi abwino, ndi kuvumbitsira mvula anthu olungama ndi osalungama omwe.+
46 Pakuti mukamakonda anthu okhawo amene amakukondani, kodi mudzalandira mphoto yotani?+ Kodi okhometsa msonkho sachitanso zimenezo?
47 Ngati mupatsa moni abale anu okha, kodi n’chiyani chachilendo chimene mukuchita? Kodi anthu a mitundu ina nawonso sachita zomwezo?
48 Choncho khalani angwiro, monga mmene Atate wanu wakumwamba alili wangwiro.+
Patsani ena
Patsani ena
Mateyu 5
Baibulo la Dziko Latsopano la Malemba Opatulika
https://www.jw.org/finder?docid=1011452&Book=40&Chapter=5&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D40%26Chapter%3D5%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
A zabwino kwambiri khalidwe mankhwala anapereka Pannon Mapiko Design Team, Mbadwa chitsanzo FSX ndi P3D v2.3 +. Kumaphatikizapo zambiri pafupifupi cockpit, zikumveka ku weniweni Zlin, ndege chitsanzo molondola kwambiri kukayesedwa ndi ndege weniweni ndi aphunzitsi. Kumaphatikizaponso chikhalidwe 3D gauges. Lachitsanzo kunja lili 85,129 polygons. paketi lili 9 akupereka shemes.
The Zlin Z 42 ndi osakwatira injini awiri mpando Czechoslovakian mphunzitsi ndege chopangidwa ndi Moravan Otrokovice. A Baibulo otukuka, Z 142, ndi otchuka kwambiri ndege zosinthika mu mzere Mlengi a ndege.


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Netherlands
Wachttoren Bijbel-en Traktaatgenootschap
Noordbargerstraat 77
NL-7812 AA EMMEN
NETHERLANDS
+31 591-683555
Kuona Malo
Lolemba mpaka Lachisanu
8:00 a.m. mpaka 11:00 a.m. ndi 1:00 p.m. mpaka 4:00 p.m.
Nthawi yonse: Ola limodzi
Zimene Timachita
Timamasulira mabuku ofotokoza nkhani za m’Baibulo m’Chidatchi. Timasindikizanso mabuku a zilembo za a khungu m’zinenero 12. Timajambula mavidiyo ndi zinthu zina zomvetsera m’zinenero zambiri.


text:
Yehova Anandithandiza pa Nthawi Yomwe Ndinkafunikiradi Kuthandizidwa
Zimene zinandichitikira tsiku lina m’chaka cha 1991, zinasinthiratu moyo wanga. Pa nthawiyi n’kuti ndili ndi zaka 20.
NDINABADWIRA mumzinda wa Szerencs ndipo ndinakulira m’mudzi wotchedwa Tiszaladány womwe uli kumpoto, chakum’mawa kwa dziko la Hungary. Tsiku lina mu June 1991, ine ndi anzanga tinapita pamalo enaake omwe sitinkawadziwa bwino kuti tikasambire. Malowa ali mu mtsinje wa Tisza. Titangofika pamalowa, ndinadumphira m’madzi poganiza kuti ndi akuya. Koma ndikanadziwa sindikanachita zimenezi. Nkhope yanga inagunda pansi ndipo ndinathyoka khosi komanso ndinavulala mtsempha wotumiza mauthenga ku ubongo. Ndinayesetsa kuti ndidzuke koma ndinalephera kusuntha manja ndi miyendo yanga. Ndinayesanso kudzutsa mutu kuti ndizipuma bwino, koma zinakanika ndipo ndinayamba kumwa madzi. Mnzanga wina ataona kuti sindikutha kusuntha, anabwera n’kundivuula.
Ngakhale kuti sindinakomoke, ndinali nditavulala koopsa. Munthu wina anaimba foni kuchipatala ndipo kunabwera ndege kudzanditenga. Madokotala anayesetsa kundithandiza kuti ndikhalenso bwino. Kenako, anandisamutsira kumalo ena othandizira anthu olumala omwe ali mumzinda wa Budapest, likulu la dzikoli. Kwa miyezi itatu sindinkatha kukhala tsonga ndipo ndinkangogona chagada. Ndinkangokwanitsa kusuntha mutu, koma kuchokera m’mapewa kupita mmunsi, ziwalo zonse zinali zitafa. Zimenezi zinachititsa kuti ndizidalira ena kuti andichitire chilichonse. Izi zinkandikhumudwitsa kwambiri moti ndinkangolakalaka nditafa.
Nditatulutsidwa m’chipatala, makolo anga anaphunzitsidwa zimene azichita pondisamalira. Koma ntchito yondisamalira inali yotopetsa komanso inkapangitsa kuti azikhala ndi nkhawa. Patatha chaka, nanenso ndinayamba kudwala matenda ovutika maganizo. Zimenezi zinapangitsa kuti andipezere akatswiri odziwa za matendawa omwe anandipatsa malangizo osiyanasiyana. Izi zinandithandiza kuti ndisamadandaule kwambiri ndi vuto langa la kulumala.
Ndinayambanso kuganizira kwambiri zokhudza moyo. Ndinkadzifunsa kuti, kodi cholinga cha Mulungu chinali chiyani polenga anthufe? N’chifukwa chiyani ndinakumana ndi vuto limeneli? Ndinawerenga mabuku ndi magazini osiyanasiyana kuti ndipeze mayankho, koma sizinathandize. Kenako ndinayamba kuwerenga Baibulo, koma sindinkalimvetsa, choncho ndinasiya kuliwerenga. Kuwonjezera pamenepa, ndinafunsa wansembe wina kuti andithandize koma sanandiyankhe zogwira mtima.
Kenako m’chaka cha 1994, kunyumba kwathu kunabwera a Mboni za Yehova awiri ndipo bambo anawauza kuti akambirane ndi ineyo. Iwo anandifotokozera kuti Mulungu walonjeza kuti adzakonza dzikoli n’kukhala paradaiso. Anandiuzanso kuti adzathetsa matenda komanso mavuto onse. Izi zinandisangalatsa kwambiri koma ndinkakayikira ngati zinali zoona. Komabe ndinalandira mabuku awo awiri othandiza kuphunzira Baibulo ndipo ndinawawerenga. A Mboniwa atabweranso anandipempha kuti aziphunzira nane Baibulo ndipo ndinavomera. Anandilimbikitsanso kuti ndizipemphera kwa Mulungu.
Ndinayamba kuona kuti Mulungu amandikonda
A Mboniwa ankagwiritsa ntchito Baibulo kuyankha mafunso anga onse. Kenako ndinayamba kuona kuti Mulungu amandikonda. Nditaphunzira Baibulo kwa zaka ziwiri, pa September 13, 1997 ndinabatizidwa kunyumba kwathu m’bafa. Tsiku limeneli ndi losaiwalika pa moyo wanga.
Mu 2007, anandipititsanso mumzinda wa Budapest, kumalo osamalira anthu olumala aja. Mpaka pano ndikukhalabe komweku. Zimenezi zathandiza kuti ndikhale ndi mwayi wouza anthu zinthu zosangalatsa zomwe ndaphunzira m’Baibulo. Nyengo ikakhala kuti ili bwino, ndimatuluka panja n’kumakauza anthu uthenga wa m’Baibulo. Zimenezi zimatheka chifukwa ndili ndi njinga ya olumala imene anaipanga mwapadera. Ndimayendetsa njingayi pogwiritsa ntchito chibwano.
Banja lina la mumpingo wathu linandipatsa ndalama ndipo ndinagula laputopu. Laputopuyi ndimaigwiritsa ntchito poimba foni kudzera pa Intaneti komanso kulemba makalata kwa anthu amene sapezeka panyumba anthu a mumpingo mwathu akamalalikira. Koma popeza manja anga sagwira ntchito, ndimachita zonsezi posuntha mutu wanga. Kuchita zimenezi kwandithandiza kuti ndizolowere kulankhula ndi anthu komanso kuti ndisamangoganiza za mavuto anga.
Ndimakwanitsanso kusonkhana limodzi ndi anthu a mumpingo mwathu. Ndikafika ku Nyumba ya Ufumu, a Mboni anzanga amandinyamula pa masitepe ndikamalowa komanso ndikamatuluka. Ikafika nthawi yoti anthu ayankhe, munthu amene wakhala nane pafupi amaimika mkono m’malo mwa ineyo. Kenako amandinyamulira Baibulo kapena buku limene tikuphunzira, ineyo n’kumayankha.
Nthawi zonse ndimamva ululu ndipo sinditha kupanga zinthu pandekha. Nthawi zina ndimakhumudwa chifukwa cha zimenezi. Koma ndimalimba mtima ndikaganizira za ubwenzi wanga ndi Yehova Mulungu, chifukwa ndimadziwa kuti ndikamamuuza zakukhosi kwanga m’pemphero, amandimvetsera. Komanso ndimalimbikitsidwa kuchokera pa zimene ndimawerenga m’Baibulo tsiku lililonse. Ndimalimbikitsidwanso ndi zimene a Mboni anzanga amandichitira, kuphatikizapo kundipempherera. Zimenezi zimandithandiza kuti ndisamangoganizira za mavuto anga.
Ndimaona kuti Yehova anandithandiza kwambiri ndipo anachita zimenezi pa nthawi yomwe ndinkafunikiradi kuthandizidwa. Komanso wandilonjeza kudzera m’Mawu ake kuti ndidzakhala ndi thanzi labwino m’dziko latsopano. Choncho ndimayembekezera nthawiyi, pomwe ndizidzatha ‘kuyenda, kudumphadumpha ndi kutamanda Mulungu’ chifukwa cha chikondi ndi kukoma mtima kwake.—Machitidwe 3:6-9.
Onaninso
Kodi Kudzipha Ndi Njira Yabwino Yothetsera Mavuto?—Pali Chiyembekezo Choti Zinthu Zidzakhala Bwino M’tsogolo
Chiyembekezo chingakuthandizeni kuiwala mavuto anu.
Kodi Kudzipha Ndi Njira Yabwino Yothetsera Mavuto?—Pali Zimene Zingakuthandizeni
Pali zifukwa zitatu zokuchititsani kukhalabe ndi moyo.
Kodi Mungatani Mutakumana Ndi Vuto Lalikulu?
Baibulo lingakuthandizeni kudziwa zomwe mungachite.


text:
Ophunzira a pa Yunivesite Ina Anakaona Ofesi ya Nthambi ya Mboni za Yehova ku Mexico
Ophunzira a pa yunivesite ina amene anakaona ofesi komanso malo osindikizira mabuku a Mboni za Yehova ku Mexico anaona kuti ulendowu unawathandiza “kusiya tsankho,” inatero magazini yotchedwa Gaceta, ya yunivesiteyo.
Ophunzirawo ananena zotsatirazi:
“Tinachita chidwi ndi makhalidwe abwino amene anthu ogwira ntchito kumalowa ankasonyeza . . . anali aulemu, oganizira ena, opanda tsankho komanso aukhondo.”
“Aliyense ankagwira ntchito mofunitsitsa ndi anthu ena ndipo zinatipatsa chitsanzo chabwino.”
“Aliyense ankaika maganizo pa ntchito imene ankagwira ndipo ankagwira mosangalala.”
“Tinachita chidwi chifukwa cha mmene zinthu zimachitikira mwadongosolo m’nyumba yosindikizira mabuku.”
Ophunzirawa anali ochokera kuyunivesite yotchedwa National School of Library and Archival Sciences yomwe ili mu mzinda wa Mexico.
A Mboni za Yehova ali ndi nyumba zomwe ndi maofesi komanso malo osindikizira mabuku m’mayiko pafupifupi 100. Iwo amaloleza anthu kudzaona malo amenewa kwa ulele. Aliyense amene angafune kukaona malo kumaofesi athu akhoza kudziwa zina n’zina zokhudza malowo komanso nthawi yoonera. Pitani pamutu wakuti ZOKHUDZA IFEYO > MAOFESI NDI KUONA MALO. Munthu aliyense komanso mabanja ndi olandiridwa kudzaona malo athu.
Onaninso
Kodi Beteli N’chiyani?
Beteli ndi malo apadera kwambiri ndipo m’malowa mumachitika ntchito yofunika zedi. Dziwani zinthu zambiri zokhudza anthu omwe amagwira ntchito kumaofesi amenewa.


text:
NSANJA YA OLONDA JUNE 2015
Kodi Sayansi Ingalowe M’malo mwa Baibulo?
Kodi mfundo za sayansi zimagwirizana ndi zimene Baibulo limaphunzitsa kapena zimatsutsana?
Kodi Sayansi Imatithandiza Bwanji?
Ndi mfundo iti ya sayansi yomwe imawachititsa kutsutsa zoti kuli Mulungu?
Sayansi Singatithandize Kudziwa Zonse
Ponena mbiri ya sayansi, wasayansi wina dzina lake Carl Sagan analemba kuti: “Wasayansi, ngakhale wanzeru kwambiri akhoza kupeza zinthu zomwe si zolondola.”
Mungatani Kuti Muzisangalalabe Ngakhale Mutakalamba?
Werengani magaziniyi kuti mudziwe mfundo 6 zomwe zingakuthandizeni kuti muzisangalala ngakhale mutakalamba.
Chuma Chomwe Chakhala ku banja Lathu kwa Mibadwo 7
Kevin Williams akufotokoza zokhudza anthu a m’banja lake omwe akhala akutumikira Yehova.
Kodi Okana Khristu Ndi Ndani?
Kodi okana Khristu adzabwera m’tsogolo, kapena akhala alipo kuyambira kale?
Kuyankha Mafunso a M’Baibulo
Kodi mungatani kuti ana anu akule bwino?
Zina zimene zili pawebusaiti
Kodi Nkhani Zimene Zili M’Baibulo Ndi Nzeru za Anthu?
Taonani mfundo yochititsa chidwi iyi imene ili m’Baibulo.


text:
MAY 22, 2015
MEXICO
A Mboni za Yehova Anachita Nawo Chionetsero Chachikulu cha Mabuku a Chisipanishi
MEXICO CITY—A Mboni za Yehova anaitanidwa kuti akachite nawo chionetsero cha padziko lonse cha mabuku a Chisipanishi ku Guadalajara. Chionetserochi chinali chachikulu kwambiri pa zionetsero zonse zimene zinachitikapo m’mayiko olankhula Chisipanishi ndipo chinali chachiwiri pa zionetsero zonse za mabuku zimene zachitikapo padziko lonse. Chionetsero chachikulu kwambiri padziko lonse chinachitika ku Frankfurt m’dziko la Germany. Anthu oposa 760,000 ndi amene anafika pa chionetsero cha ku Mexico chomwe chinachitika pa November 28 mpaka December 6, 2014.
Pa chionetserochi panafika magulu ofalitsa mabuku okwana 1,900 ochokera m’mayiko 44. Pamwambowu a Mboni anakonza kanyumba komwe anaikamo Mabaibulo ndiponso mabuku othandiza kuphunzira Baibulo. Ena mwa mabukuwa ali ndi mfundo zothandiza mabanja, achinyamata ndiponso ana.
Bambo Gamaliel Camarillo, omwe ndi mneneri wa Mboni za Yehova ku Mexico, ananena kuti: “Pamasiku 4 amene tinaonetsa mabuku athu, anthu oposa 10,000 anafika pamalo athu ndipo tinagawa mabuku pafupifupi 29,000 kwaulere. Koma cholinga chathu sikungogawa mabuku. Magazini komanso mabuku athu ali ndi mfundo za m’Baibulo zimene zimathandiza anthu mamiliyoni ambiri pamoyo wawo.”
Lankhulani Ndi:
Kuchokera Kumayiko Ena: J. R. Brown, Office of Public Information, tel. +1 718 560 5000
Mexico: Gamaliel Camarillo, tel. +52 555 133 3048


text:
MFUNDO ZOTHANDIZA MABANJA | ACHINYAMATA
Kodi Mungatani Kuti Musamangotengera Zochita za Anzanu?
VUTO LIMENE LIMAKHALAPO
“Ndili ku pulayimale, anthu ambiri sankakonda kucheza nane, ndipo zimenezi zinkandikwana kwabasi. Choncho nditayamba kuphunzira ku sekondale, ndinasintha khalidwe langa labwino komanso mmene ndinkaonekera. Ndinachita zimenezi chifukwa ndinkafuna kupeza anthu ocheza nawo, moti ndinayamba kumangoterengera zochita za anzanga n’cholinga choti azindikonda.”—Jennifer, wazaka 16. *
Kodi inunso anzanu amakukakamizani kuti muzingochita zofuna zawo? Ngati ndi choncho, nkhaniyi ikuthandizani kudziwa zoyenera kuchita.
Mukalolera kuchita zoipa zimene anzanu akufuna kuti muchite, mumakhala ngati chidole chifukwa mumangoyendera zimene anzanuwo akufuna. Musalole kuti anzanu azingokusankhirani zochita.—Aroma 6:16.
ZIMENE MUYENERA KUDZIWA
Munthu akhoza kuyamba kuchita zoipa chifukwa chotengera zochita za anzake.
“Kugwirizana ndi anthu oipa kumawononga makhalidwe abwino.”—1 Akorinto 15:33.
“Umatha kudziwa kuti izi n’zolakwika, koma anzako akayamba kukukakamiza kuti uchite zimenezo, umagonja n’kuyamba kuchita zinthu pongofuna kuwasangalatsa.”—Dana.
Munthu amathanso kukakamizidwa ndi mtima wake kuti achite zoipa.
“Pamene ndikufuna kuchita chinthu chabwino, choipa chimakhala chili ndi ine.”—Aroma 7:21.
“Nthawi zambiri ineyo ndimakhalanso ndikufuna kuchita zimene anzanga akukambirana, zomwe zimaoneka kuti ndi zosangalatsa kwambiri kuzichita.”—Diana.
Munthu amakhala wosangalala akakana kuchita zoipa.
“Khalani ndi chikumbumtima chabwino.”—1 Petulo 3:16.
“Poyamba zinkandivuta kuti ndikane kuchita nawo zimene anzanga akuchita poopa kuti azindiona kuti ndine wotsalira. Koma panopa sindichitanso mantha ndi zimenezi chifukwa ndikudziwa zimene ndikuchita. Ndimaona kuti ndimakhala wosangalala kwambiri ndikamadziwa kuti sindinachite chinachake cholakwika.”—Carla.
ZIMENE MUNGACHITE
Anzanu akamakukakamizani kuti muchite zinazake zoipa, yesani kuchita izi:
Ganizirani zotsatira zake: Dzifunseni kuti, ‘Kodi zingakhale bwanji ngati nditalola kuchita zoipazi kenako n’kugwidwa? Kodi makolo anga adzandiganizira zotani akamva zimenezi? Nanga ineyo ndidzamva bwanji?’—Lemba lothandiza: Agalatiya 6:7.
“Makolo anga amandifunsa funso ngati lakuti, ‘Kodi ukuganiza kuti chingachitike n’chiyani ngati utalola kuchita zoipa zomwe anzako akufuna?’ Amandithandiza kuona kuti kumangotengera zochita za anzanga kungandigwetsere m’mavuto.”—Olivia.
Ganizirani kufunika kwa zomwe mumakhulupirira. Dzifunseni kuti, ‘N’chifukwa chiyani ndimaona kuti kuchita zimenezi kungandibweretsere mavuto ineyo kapena anthu ena?’—Lemba lothandiza: Aheberi 5:14.
“Ndili mwana, anzanga akamandikakamiza kuchita zoipa, ndinkangonena kuti, ayi, kapena ndinkangonena mawu ochepa osonyeza kukana. Koma tsopano ndimafotokoza chifukwa chimene ndikukanira kuchita zimenezo. Panopa ndimadziwa chifukwa chimene ndimakanira kuchita zoipa. Zimene ndimanenazo ndi zimene ineyo ndimakhulupirira, osati zoti munthu wina wachita kundiuza.”—Anita.
Ganizirani mbiri yanu. Dzifunseni kuti, ‘Kodi ndimafuna kuti ndizidziwika kuti ndine munthu wotani?’ Ndiye ganiziraninso zimene anzanu akufuna kuti muchitezo n’kudzifunsa kuti, ‘Munthu amene akufuna kudziwika ndi mbiri imeneyi angatani atakumana ndi vuto limeneli?’—Lemba lothandiza: 2 Akorinto 13:5.
“Ndimaona kuti ndimachita zoyenera, choncho sindidandaula kwambiri ndi zimene anthu ena anganene zokhudza ineyo. Komanso anthu sasangalala akadziwa kuti zimene munthu akuchita si zochokera pansi pa mtima koma akungochita kuti awasangalatse.”—Alicia.
Muziganizira za m’tsogolo. Achinyamata ena akakhala kusukulu, amatengera zochita za anzawo pofuna kuwasangalatsa. Koma pakangopita zaka zingapo kapenanso miyezi, amaiwalana ndi anzawowo ndipo sadziwa n’komwe kuti ali kuti.
“Ndikayang’ana chithunzi cha kusukulu, sindikumbukira n’komwe mayina a anthu ena amene ndinali nawo m’kalasi imodzi. Koma pa nthawi imene ndinkacheza nawo kusukulu, ndinkaona ngati maganizo awo ndi ofunika kwambiri kuposa kutsatira zimene ndimakhulupirira. Ndimaona kuti ndinkachita zopusa kwambiri.”—Dawn, yemwe panopa ali ndi zaka 22.
Muzikonzekera. Baibulo limati: “Mudziwe mmene mungayankhire wina aliyense.”—Akolose 4:6.
“Makolo anga ankandithandiza ineyo ndi mchemwali wanga kuganizira zimene tingachite titakumana ndi vuto linalake.Izi zinkathandiza kuti tidziwe zochita tikakumanadi ndi vutolo.”—Christine.
^ ndime 4 Tasintha maina ena m’nkhaniyi.
Onaninso
Kodi Anzanu Akukukakamizani Kuti Muzichita Zoipa?
Werengani nkhaniyi kuti mudziwe mfundo zimene zingakuthandizeni kupewa, kapena kuthana ndi mayesero okhudza anzanu amene angakukakamizeni kuchita zoipa.
Kodi Akukukakamizani Kuti Mugone Naye?
Kodi ndibwino kungololera wina akamakukakamizani kuti mugonane? Kodi simudzanong’oneza bondo?


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
16 Motero analowetsa+ likasa la Mulungu woona muhema limene Davide anamanga, n’kuika likasalo pamalo ake muhemalo.+ Kenako iwo anapereka nsembe zopsereza ndi nsembe zachiyanjano kwa Mulungu woona.+
2 Davide atamaliza kupereka nsembe yopsereza+ ndi nsembe zachiyanjano,+ anadalitsa+ anthu m’dzina la Yehova.+
3 Kuwonjezera apo, Aisiraeli onse, mwamuna komanso mkazi, aliyense wa iwo anapatsidwa+ keke yozungulira, zipatso za kanjedza zouma zoumba pamodzi ndi mphesa zouma zoumba pamodzi.
4 Ndiyeno Davide anaika Alevi+ ena kukhala otumikira+ pa likasa la Yehova kuti azikumbutsa+ anthu, kuyamika,+ ndi kutamanda+ Yehova Mulungu wa Isiraeli.
5 Mtsogoleri wawo anali Asafu,+ wachiwiri wake anali Zekariya. Panalinso Yeyeli, Semiramoti, Yehiela, Matitiya, Eliyabu, Benaya, Obedi-edomu, ndi Yeyeli.+ Onsewa anali ndi zoimbira za zingwe ndi azeze,+ ndipo Asafu+ anali kuimba zinganga mokweza.+
6 Benaya ndi Yahazieli, omwe anali ansembe, ankaimba malipenga+ nthawi zonse patsogolo pa likasa la pangano la Mulungu woona.
7 Pa tsiku limeneli m’pamene Davide anathandiza+ nawo kuyamika+ Yehova kudzera mwa Asafu+ ndi abale ake kwanthawi yoyamba, ndi nyimbo yakuti:
8 “Yamikani Yehova,+ anthu inu. Itanani pa dzina lake.+
Dziwitsani mitundu ya anthu ntchito zake!+
9 Muimbireni,+ muimbireni nyimbo zomutamanda!+
Sinkhasinkhani ntchito zake zonse zodabwitsa.+
10 Nyadirani dzina+ lake loyera.+
Mtima wa anthu ofunafuna Yehova usangalale.+
11 Funafunani Yehova ndiponso mphamvu zake,+
Funafunani nkhope yake+ nthawi zonse.
12 Kumbukirani ntchito zodabwitsa zimene wachita,+
Kumbukirani zozizwitsa zake ndi zigamulo zotuluka m’kamwa mwake,+
13 Inu mbadwa za Isiraeli mtumiki wake,+
Inu ana a Yakobo, osankhidwa mwapadera.+
14 Iye ndi Yehova Mulungu wathu.+ Zigamulo zake zili padziko lonse lapansi.+
15 Kumbukirani pangano lake mpaka kalekale,+
Kumbukirani lonjezo limene anapereka, ku mibadwo 1,000,+
16 Kumbukirani pangano limene anapangana ndi Abulahamu,+
Ndi lonjezo limene analumbira kwa Isaki.+
17 Pangano limene analikhazikitsa monga lamulo kwa Yakobo,+
Monga pangano lokhalapo mpaka kalekale kwa Isiraeli,+
18 Pamene anati: ‘Ndidzakupatsa dziko la Kanani,+
Kuti likhale gawo la cholowa chako.’+
19 Pamene ananena zimenezi n’kuti inu muli ochepa,+
N’kuti muli ochepa kwambiri, komanso muli alendo m’dzikolo.+
20 Iwo anapitiriza kuyendayenda pakati pa mitundu yosiyanasiyana,+
Anali kuchoka mu ufumu wina ndi kupita kukakhala ndi anthu a mtundu wina.+
21 Mulungu sanalole aliyense kuwachitira zachinyengo,+
Koma anadzudzula mafumu chifukwa cha iwo.+
22 Iye anati: ‘Anthu inu musakhudze odzozedwa anga,
Ndipo aneneri anga musawachitire choipa chilichonse.’+
23 Imbirani Yehova, inu nonse okhala padziko lapansi!+
Tsiku ndi tsiku lengezani chipulumutso chimene amapereka!+
24 Fotokozani za ulemerero wake pakati pa anthu a mitundu ina,
Ndiponso za ntchito zake zodabwitsa pakati pa mitundu yonse ya anthu.
25 Pakuti Yehova ndi wamkulu ndi woyenera kutamandidwa kwambiri,+
Ndipo ndi woyenera kuopedwa kuposa milungu ina yonse.+
26 Chifukwa milungu yonse ya anthu a mitundu ina ndi milungu yopanda pake.+
Koma Yehova, ndiye anapanga kumwamba.+
27 Ulemu ndi ulemerero zili pamaso pake,+
Pokhala pake pali mphamvu ndi chimwemwe.+
28 Vomerezani Yehova, inu mabanja a mitundu ya anthu,
M’patseni Yehova ulemerero ndi kuvomereza kuti iye ndi wamphamvu.+
29 M’patseni Yehova ulemerero wa dzina lake,+
Tengani mphatso n’kubwera nayo pamaso pake.+
Gwadirani Yehova mutavala zovala zokongola ndi zopatulika.+
30 Njenjemerani ndi mantha pamaso pake, inu anthu nonse okhala padziko lapansi!
Ndiponso dziko lapansi ndi lokhazikika,
Silidzagwedezeka ku nthawi zonse.+
31 Kumwamba kukondwere, ndipo dziko lapansi lisangalale,+
Ndipo anene pakati pa anthu a mitundu ina kuti: ‘Yehova wakhala mfumu!’+
32 Nyanja ichite mkokomo ndi zonse zimene zili mmenemo,+
Mtunda ukondwere ndi zonse zimene zili kumeneko.+
33 Pa nthawi imodzimodziyo, mitengo ya m’nkhalango ifuule mokondwera chifukwa cha Yehova,+
Pakuti iye wabwera kudzaweruza dziko lapansi.+
34 Yamikani Yehova anthu inu, chifukwa iye ndi wabwino,+
Pakuti kukoma mtima kwake kosatha kudzakhalapobe mpaka kalekale.+
35 Nenani kuti: ‘Tipulumutseni, inu Mulungu wachipulumutso chathu,+
Tisonkhanitseni pamodzi ndi kutilanditsa kwa anthu a mitundu ina,+
Kuti titamande dzina lanu loyera,+ ndiponso kuti tilankhule mokondwa pokutamandani.+
36 Adalitsike Yehova Mulungu wa Isiraeli kuyambira kalekale mpaka kalekale.’”+
Ndiyeno anthu onse ananena kuti, “Ame!” n’kutamanda Yehova.+
37 Kenako Davide anasiya Asafu+ ndi abale ake kumeneko pamaso pa likasa la Yehova, kuti azitumikira+ pamaso pa Likasalo nthawi zonse, malinga ndi zofunikira pa tsiku lililonse.+
38 Anasiyanso Obedi-edomu ndi abale ake okwanira 68, ndiponso Obedi-edomu mwana wa Yedutuni ndi Hosa kukhala alonda a pachipata.
39 Anasiyanso Zadoki+ wansembe ndi abale ake ansembe kuchihema cha Yehova chimene chinali pamalo okwezeka a ku Gibeoni,+
40 kuti azipereka nsembe zopsereza kwa Yehova nthawi zonse paguwa lansembe zopsereza, m’mawa ndi madzulo, malinga ndi zonse zolembedwa m’chilamulo cha Yehova chimene analamula Aisiraeli.+
41 Iwowa anali limodzi ndi Hemani+ ndi Yedutuni ndiponso amuna onse amene anasankhidwa+ mwa kutchulidwa mayina kuti aziyamika Yehova,+ chifukwa “kukoma mtima kwake kosatha kudzakhala mpaka kalekale.”+
42 Anasiya Hemani+ ndi Yedutuni+ limodzi ndi amuna aja kuti aziimba malipenga,+ zinganga ndi zipangizo zina zoimbira nyimbo ya Mulungu woona, ndipo ana+ a Yedutuni anali alonda a pachipata.
43 Pambuyo pake anthu onse ananyamuka, ndipo aliyense anapita kunyumba kwake.+ Nayenso Davide anapita kunyumba kwake n’kukadalitsa banja lake.
Patsani ena
Patsani ena
1 Mbiri 16
Baibulo la Dziko Latsopano la Malemba Opatulika
https://www.jw.org/finder?docid=1011452&Book=13&Chapter=16&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D16%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Nkhani 104: Yesu Abwerera Kumwamba
POPITA masiku, Yesu akudzisonyeza kwa atsatiri ake nthawi zambiri. Pa nthawi ina ophunzira 500 akumuona. Pamene akuonekera kwa iwo, kodi mukudziwa zimene iye akunena nawo? Ufumu wa Mulungu. Yehova anatumiza Yesu pa dziko lapansi kudzaphunzitsa za Ufumu’wo. Ndipo akupitirizabe kutero ngakhale ataukitsidwa kwa akufa.
Kodi mukukumbukira chimene ufumu wa Mulungu uli? Ufumu’wo ndiwo boma leni-leni la Mulungu kumwamba, ndipo Yesu ndiye amene Mulungu anam’sankha kukhala mfumu. Monga momwe taphunzirira, Yesu anasonyeza m’mene iye aliri mfumu yodabwitsa mwa kudyetsa anjala, kuchiritsa odwala, ndipo ngakhale kuukitsa akufa!
Chotero pamene iye alamulira monga mfumu kumwamba kwa zaka chikwi, kodi dziko lapansi lidzakhala lotani? Iro lonse lidzapangidwa kukhala paradaiso wokongola. Sipadzakhala’nso nkhondo, upandu, matenda, kapena ngakhale imfa. Tikudziwa kuti izi n’zoona chifukwa chakuti Mulungu anapanga dziko lapansi kukhala paradaiso woti anthu asangalale naye. Ndicho chifukwa chake anapanga munda wa Edene poyamba. Ndipo Yesu adzatsimikizira kuti chifuniro cha Mulungu potsirizira pake chikukwaniritsidwa.
Nthawi ikukwana tsopano yoti Yesu abwerere kumwamba. Kwa masiku 40 Yesu wakhala akudzisonyeza kwa ophunzira ake. Chotero iwo ali otsimikizira kuti ali ndi moyo. Koma asanasiyane ndi ophunzira ake akuwauza kuti: ‘Khalanibe m’Yerusalemu kufikira mutalandira mzimu woyera.’ Mzimu’wo ndiwo mphamvu yogwira ntchito ya Mulungu, mofanana ndi mphepo yoomba, imene idzathandiza atsatiri ake kuchita chifuniro cha Mulungu. Kenako, akuti: ‘Muyenera kulalikira za ine mpaka ku malekezero a dziko lapansi.’
Atanena izi, chodabwitsa chikuchitika. Iye akuyamba kukwera kumwamba, monga momwe mukuonera pano. Ndiyeno mitambo ikum’phimba osaoneka, ndipo ophunzira’wo sakuona’nso Yesu. Iye akumka kumwamba, ndipo akuyamba kulamulira atsatiri ake pa dziko kuyambira pamenepo.
1 Akorinto 15:3-8; Chivumbulutso 21:3, 4; Machitidwe 1:1-11.
Mafunso
- Panthaŵi ina, kodi ndi ophunzira angati amene akuona Yesu, ndipo akulankhula nawo za chiyani?
- Kodi Ufumu wa Mulungu n’chiyani, ndipo kodi moyo udzakhala wotani Yesu akamadzalamulira monga Mfumu kwa zaka 1,000?
- Kodi Yesu wakhala akudzisonyeza kwa ophunzira ake kwa masiku angati, koma tsopano ndi nthaŵi yoti achite chiyani?
- Atangotsala pang’ono kuti asiyane ndi ophunzira ake, kodi Yesu akuwauza kuti achite chiyani?
- Kodi n’chiyani chikuchitika m’chithunzichi, ndipo kodi n’chiyani chikuphimba Yesu kuti asaoneke?
Mafunso ena
- Ŵerengani 1 Akorinto 15:3-8.
N’chifukwa chiyani mtumwi Paulo anatha kulankhula motsimikiza kwambiri za kuuka kwa Yesu, ndipo Akristu masiku ano angalankhule motsimikiza za chiyani? (1 Akor. 15:4, 7, 8; Yes. 2:2, 3; Mat. 24:14; 2 Tim. 3:1-5)
- Ŵerengani Machitidwe 1:1-11.
Kodi ntchito yolalikira inafalikira mpaka kuti, monga momwe zinanenedwera pa Machitidwe 1:8? (Mac. 6:7; 9:31; 11:19-21; Akol. 1:23)
Onaninso
Khristu Anakhala Kudzanja Lamanja la Mulungu
Kodi Yesu akutani pamene akudikira kugonjetsa adani ake?


text:
NKHANI YA PACHIKUTO
Kodi Mungatani Ngati Mukupanikizika Chifukwa cha Ntchito?
ANIL anali atatheratu chifukwa chotopa ndi ntchito. Izi zinachitika chifukwa choti iye anasiya ntchito yake n’kuyamba ina pofuna udindo komanso ndalama zambiri. Atayamba ntchito yatsopanoyi, ankagwira mpaka usiku, ndi kumapeto kwa mlungu komwe ndipo nthawi zina ankagwira ntchito maola 80 pa mlungu. Anil anati: “Kuntchito zinthu zinkangokhala pwirikiti, ndipo chilichonse chinkadalira ine kuti chiyende. Ndinkadziuza kuti, ‘Ndinayambiranji ntchito imeneyi? Ndifatu ine ndikapanda kuisiya.’” Izi zikusonyeza kuti Anil ankapanikizika kwambiri chifukwa cha ntchito.
Kupanikizika ndi ntchito kumene tikunena m’nkhaniyi, sikukungotanthauza kutopa chifukwa chogwira ntchito kwambiri kapena kuda nkhawa chifukwa cha ntchito. Munthu yemwe akupanikizika ndi ntchito amakhala wotopa nthawi zonse, wofooka komanso wosasangalala. Zikatere sasangalala ndi ntchito yake, saigwira molimbikira komanso saigwira bwino. Kafukufuku wina anasonyeza kuti kupanikizika ndi ntchito kumachititsa kuti munthu adwale matenda a maganizo ndi matenda ena.
Kodi n’chiyani chimayambitsa vuto la kupanikizika ndi ntchito? Nthawi zambiri kumakhala kuchuluka kwa ntchito. Chifukwa cha mavuto a zachuma, mabwana ambiri amafuna kuti antchito awo azigwira maola ochuluka ngakhale kuti nthawi zambiri amawalipira ndalama zochepa. Komanso zipangizo zamakono zikupangitsa kuti anthu azigwirabe ntchito ngakhale ataweruka ndipo izi zimapangitsa kuti asakhale ndi nthawi yopuma komanso yochita zinthu zina. Anthu ena amapanikizika chifukwa choona kuti akuponderezedwa, kuopa kuchotsedwa ntchito komanso kudzipanikiza kwambiri ndi ntchito. Enanso amapanikizika chifukwa chodzichulukitsira zochita komanso chifukwa chosagwirizana ndi ogwira nawo ntchito.
Palinso ena omwe amapanikizika chifukwa cha zimene amalakalaka pa moyo wawo. Amafuna kupeza ntchito yapamwamba n’cholinga choti azipeza ndalama zambiri. Zimenezi zimapangitsa kuti azingokhalira kugwira ntchito ndipo mapeto ake amayamba kupanikizika.
Kodi mungatani ngati mukupanikizika chifukwa cha ntchito? Mwina mungaganize kuti palibe chimene mungachite chifukwa ndi mmene ntchito yanu ilili. Komabe, dziwani kuti pali zimene mungachite. Tiyeni tikambirane mfundo 4 zimene zingakuthandizeni ngati mukupanikizika ndi ntchito.
1. MUSAMAIWALE ZINTHU ZOFUNIKA KWAMBIRI KWA INUYO.
Kodi chofunika kwambiri kwa inu n’chiyani? Ambiri amaona kuti banja lawo komanso kukhala ndi thanzi labwino n’zofunika kwambiri. Komatu zinthu zimenezi ndi zimene zimasokonekera mukakhala kuti mukupanikizika ndi ntchito.
Mukadziwa zinthu zofunika kwambiri pa moyo wanu mungathe kuona zimene mukufunika kuchita kuti zinthuzo zisasokonekere. Mwachitsanzo, mukhoza kuona kuti ntchito imene mukugwira ikupangitsa kuti muzipanikizika kwambiri n’kumasowa nthawi yocheza ndi banja lanu. Koma mwina mungaganize kuti: ‘Sindingathe kupeza ntchito ina kapena kuchepetsa nthawi imene ndimagwira ntchito chifukwa ndikufunikira ndalama kuti ndizitha kusamalira banja langa.’ N’zoona kuti ndalama n’zofunika. Koma kodi ndi bwino kulola kuti kufunafuna ndalama kusokoneze zinthu zimene mumaona kuti n’zofunika kwambiri?
Si bwino kuona kuti zinthu zina n’zofunika kwambiri pongotengera maganizo a anthu ena. Mwachitsanzo, zimene abwana anu amaona kuti n’zofunika kwambiri, zingasiyane ndi zimene inu mumaona kuti n’zofunika kwambiri. Anthu ena amaona kuti ntchito ndi yofunika kwambiri pa moyo wawo. Zimenezi sizikutanthauza kuti inunso muyenera kuona choncho.
LEMBA LOTHANDIZA: “NGAKHALE MUNTHU ATAKHALA NDI ZOCHULUKA CHOTANI, MOYO WAKE SUCHOKERA M’ZINTHU ZIMENE ALI NAZO.”—LUKA 12:15
2. SINTHANI ZINA NDI ZINA PA MOYO WANU.
Kuti muchepetse nkhawa komanso kuti muzipeza nthawi yochita zinthu zomwe mumaona kuti n’zofunika, mungafunike kumagwira ntchito maola ochepa. Kuti zimenezi zitheke, mwina mungafunike kukambirana ndi abwana anu kuti akuchepetsereni ntchito kapenanso mungafunike kusiya ntchitoyo n’kupeza ina. Zimene mungasankhe pamenepa, zikhoza kupangitsa kuti musinthenso zina ndi zina pa moyo wanu. Ngakhale kuti kuchita zimenezi kungakhale kovuta, dziwani kuti n’kotheka.
M’mayiko ambiri, amalonda amachititsa anthu kuganiza kuti munthu amakhala wosangalala ngati ali ndi ndalama zambiri komanso katundu wochuluka. Koma zimenezi si zoona. Munthu amatha kukhala wosangalala ngakhale alibe ndalama zambiri komanso katundu wochuluka. Kuti muzikhala moyo woterewu, mungafunike kuchepetsa zimene mumagula n’kumasunga ndalama. Ndi bwinonso kuchepetsa kapena kusiyiratu kukhala ndi ngongole. Mungachitenso bwino kukambirana zimenezi ndi anthu a m’banja lanu n’cholinga choti nonse mukwaniritse cholingacho.
LEMBA LOTHANDIZA: “POKHALA NDI CHAKUDYA, ZOVALA NDI POGONA, TIKHALE OKHUTIRA NDI ZINTHU ZIMENEZI.”—1 TIMOTEYO 6:8
3. MUSAMANGOVOMERA KUGWIRA NTCHITO ILIYONSE YOMWE MWAPATSIDWA.
Ngati mukuona kuti ntchito ikumakuchulukirani kapena ngati mavuto ena amene mukukumana nawo kuntchito sakutha, kambiranani ndi abwana anu. Afotokozereni njira zimene zingathetse mavuto anuwo popanda kusokoneza ntchito. Atsimikizireni abwana anuwo kuti muzigwira ntchito mokhulupirika ndipo auzeni zimene muzichita kuti zimenezi zitheke. Ndi bwinonso kuwauza mwatchutchutchu zimene simungakwanitse kuchita.
Ganizirani zimene zingachitike ngati abwana anuwo atavomera kuti musinthe zina ndi zina pa ntchito yanu. Mwachitsanzo, ngati abwana anu angalole kuti muzigwira ntchito maola ochepa, mwina angachepetse malipiro anu. Ndi bwinonso kudziwiratu zimene mungachite ngati atakuuzani kuti ntchito yatha. Komanso musaiwale kuti sizivuta kupeza ntchito ina ngati muli kale pa ntchito.
Ngakhale mutagwirizana ndi abwana anu za mmene muzigwirira ntchito, nthawi zina akhozabe kumafuna kuti muzigwira ntchito yambiri kuposa imene munagwirizana. Kodi zikatere mungatani? Onetsetsani kuti mukukwaniritsa zimene munalonjeza. Kuchita zimenezi kungachititse kuti muthe kuuza abwanawo kuti nawonso azichita zimene munagwirizana.
LEMBA LOTHANDIZA: “TANGOTSIMIKIZANI KUTI MUKATI INDE AKHALEDI INDE, NDIPO MUKATI AYI AKHALEDI AYI.”—MATEYU 5:37
4. MUZIPEZA NTHAWI YOPUMA.
Ngakhale zitakhala kuti simukukumana ndi mavuto aakulu ku ntchito, nthawi zina mungakhalebe ndi nkhawa, kusemphana maganizo ndi anthu ena komanso kukhumudwa chifukwa cha zinthu zina. Choncho, mungachite bwino kumapeza nthawi yopuma komanso yochita zinthu zosangalatsa. Dziwani kuti simukufunika kuchita kumawononga ndalama zambirimbiri kuti muzichita zosangalatsa zothandiza inuyo ndi banja lanu.
Muzikondanso zinthu zina komanso anzanu m’malo momangoganizira za ntchito yanu yokha. Musamaganize kuti ndinu wapamwamba chifukwa cha ntchito imene mumagwira komanso chifukwa choti mumatha kugwira ntchito yambiri. Buku lina limanena kuti: “Anthu angakulemekezeni chifukwa cha khalidwe lanu labwino osati chifukwa cha ndalama zimene muli nazo.” (Your Money or Your Life) Ngati mumaona kuti mumalemekezeka chifukwa cha ntchito yanu, zingakuvuteni kusintha zina ndi zina zokhudza ntchitoyo.
LEMBA LOTHANDIZA: “KUPUMA PANG’ONO KULI BWINO KUPOSA KUGWIRA NTCHITO MWAKHAMA NDI KUTHAMANGITSA MPHEPO.”—MLALIKI 4:6
Kodi n’zothekadi kusintha zina ndi zina pa moyo wanu n’cholinga choti musamapanikizike chifukwa cha ntchito? Inde n’zotheka. Anil, yemwe tamutchula kumayambiriro kwa nkhaniyi, anakwanitsa kuchita zimenezi. Iye anasiya ntchito ya malipiro apamwamba n’kuyamba ya malipiro ochepa. Iye anati: “Ndinapempha abwana anga akale kuti andilembenso ntchito ndipo anavomera. Ndinkachita manyazi ndikaganiza kuti ndikakumananso ndi anzanga omwe ndinawatsanzika mwamatama kuti ndikusiya ntchito chifukwa ndapeza ina yapamwamba. Ntchitoyi inali ya malipiro ochepa kwambiri. Komabe zimenezi zinandithandiza kuti ndikhale ndi mtendere wa m’maganizo. Zinathandizanso kuti ndizipeza nthawi yambiri yocheza ndi anthu a m’banja langa ndi yochita zinthu zina zofunika kwambiri.”
Onaninso
Kodi Mumaonera Chiyani Kuti Munthu Zikumuyendera?
Zimakhala zopanda phindu ngati munthu akungoganiza kuti zinthu zikumuyendera koma zisakumuyendera


text:
MOYO WATHU WACHIKHRISTU
“Inu Yehova, . . . Chikhulupiriro Changa Chili mwa Inu”
Tiyenera kukhulupirira Yehova tikakhala pa mtendere ngakhalenso pa mavuto. (Sal. 25:1, 2) M’zaka za m’ma 700 B.C.E., Ayuda amene anali ku Yuda anakumana ndi mavuto omwe anayesa chikhulupiriro chawo. Tingaphunzire zambiri pa zomwe zinawachitikirazi. (Aroma 15:4) Kambiranani mafunso otsatirawa okhudza vidiyo yakuti “Inu Yehova, . . . Chikhulupiriro Changa Chili mwa Inu.”
Kodi Hezekiya anakumana ndi mavuto otani?
Kodi Hezekiya anagwiritsa ntchito bwanji mfundo ya pa Miyambo 22:3 pokonzekera kubwera kwa Asuri?
N’chifukwa chiyani Hezekiya sanadzipereke kwa Asuri kapena kupanga mgwirizano ndi Aiguputo?
N’chifukwa chiyani Hezekiya ndi chitsanzo chabwino kwa Akhristu?
Kodi ndi zinthu ziti masiku ano zimene zingayese chikhulupiriro chathu?


text:
Kodi Mumagwira Nawo Ntchito Yothandiza Ena Pakagwa Tsoka?
Inde, a Mboni za Yehova nthawi zambiri amathandiza ena pakagwa tsoka. Timathandiza anthu a Mboni anzathu komanso omwe si a Mboni. Timachita zimenezi potsatira malangizo a m’Baibulo opezeka pa Agalatiya 6:10 akuti: “Tiyeni tichitire onse zabwino, koma makamaka abale ndi alongo athu m’chikhulupiriro.” Pa nthawi yovutayi, timayesetsanso kuthandiza anthu amene akhudzidwa ndi tsokalo powatonthoza komanso kuwalimbikitsa ndi mfundo za m’Baibulo.—2 Akorinto 1:3, 4.
Dongosolo
Pakachitika tsoka, akulu a m’mipingo ya m’dera limene lakhudzidwalo amayesetsa kufufuza anthu onse amene amasonkhana m’mipingoyo kuti adziwe ngati ali bwino komanso kuti adziwe chithandizo chimene angafunikire. Kenako akuluwo amatumiza lipoti la zimene apezazo komanso la thandizo lamwansanga limene apereka kwa anthuwo ku ofesi ya Mboni za Yehova ya m’deralo ndipo ndondomeko yothandizira anthuwo imakonzedwa.
Ngati mipingo ya m’deralo singakwanitse kupereka chithandizo chonse chofunikira kwa anthu amene akhudzidwawo, Bungwe Lolamulira la Mboni za Yehova limakonza dongosolo lina lothandizira anthuwo. Zimenezi n’zofanana ndi zimene Akhristu oyambirira ankachita pothandiza anzawo pa nthawi ya njala. (1 Akorinto 16:1-4) Ofesi ya Mboni za Yehova ya m’deralo imasankha komiti yoti iyang’anire ndi kuyendetsa ntchito yothandiza anthuyo. Anthu a Mboni a m’madera ena amapereka chuma chawo kuti chithandizire pa ntchitoyo ndipo amadzipereka kuti agwire nawo ntchitoyo.—Miyambo 17:17.
Ndalama
Ndalama zimene anthu amapereka mwakufuna kwawo zimatumizidwa ku ofesi ya Mboni za Yehova. Zina mwa ndalama zimenezi zimagwiritsidwa ntchito pothandiza anthu amene akhudzidwa ndi tsoka. (Machitidwe 11:27-30; 2 Akorinto 8:13-15) Anthu onse amagwira ntchitoyo mongodzipereka ndipo zimenezi zimathandiza kuti ndalama zonse zigwire ntchito yothandiza anthu amene akhudzidwa ndi tsokalo osati kulipirira anthu ogwira ntchito. Timasamala kwambiri pogwiritsa ntchito zopereka.—2 Akorinto 8:20.
Onaninso
Pa Nthawi ya Tsoka, Timathandizana Chifukwa cha Chikondi
M’mayiko ambirimbiri, a Mboni za Yehova amathandiza anthu amene ali m’mavuto.


text:
MUTU 6
Anthu Amene Akulalikira
—Atumiki Anadzipereka Mofunitsitsa
1, 2. Kodi Yesu analosera za ntchito yaikulu yotani, nanga zimenezi zingatichititse kukhala ndi funso liti?
NTHAWI zambiri atsogoleri andale amalonjeza zinthu koma sakwaniritsa zimene alonjezazo. Ngakhale atsogoleri amene ali ndi zolinga zabwino amalephera kukwaniritsa zimene alonjeza. Koma chosangalatsa n’chakuti, Yesu Khristu ndi wosiyana ndi atsogoleri amenewa chifukwa nthawi zonse amakwaniritsa zimene walonjeza.
2 Atakhala Mfumu m’chaka cha 1914, Yesu anali wokonzeka kukwaniritsa ulosi umene ananena zaka 1,900 m’mbuyomo. Atatsala pang’ono kufa, Yesu analosera kuti: “Uthenga wabwino uwu wa Ufumu udzalalikidwa padziko lonse lapansi kumene kuli anthu.” (Mat. 24:14) Iye ananena kuti zimene analoserazi zikamadzakwaniritsidwa udzakhala umboni wakuti wayamba kulamulira monga Mfumu. Koma funso lofunika kwambiri n’lakuti: Kodi Mfumu ikanakwanitsa bwanji kukonza gulu la anthu loti lizilalikira m’masiku otsiriza, nthawi imene anthu adzakhala odzikonda, opanda chikondi komanso osakonda Mulungu? (Mat. 24:12; 2 Tim. 3:1-5) Tiyenera kupeza yankho la funso limeneli chifukwa nkhaniyi imakhudza Mkhristu woona aliyense.
3. Kodi Yesu ankakhulupirira kuti zinthu zidzakhala bwanji, nanga n’chiyani chinam’pangitsa kukhulupirira zimenezi?
3 Taonaninso bwinobwino zimene Yesu ananena palembali. Mawu akuti “udzalalikidwa” akusonyeza kuti ankakhulupirira zimene ananena. Yesu ankakhulupirira kuti m’masiku otsiriza padzakhala anthu amene adzadzipereka mofunitsitsa. Koma kodi n’chiyani chinamuchititsa kukhulupirira zimenezi? Anaphunzira kuchokera kwa Atate ake. (Yoh. 12:45; 14:9) Ali kumwamba, Yesu ankaona kuti Yehova amakhulupirira atumiki ake omwe amasonyeza mtima wodzipereka. Tiyeni tione mmene Yehova anasonyezera kuti amakhulupirira atumiki ake.
“Anthu Ako Adzadzipereka Mofunitsitsa”
4. Kodi Yehova anauza Aisiraeli kuti agwire nawo ntchito yotani, nanga iwo anatani atauzidwa zimenezi?
4 Kumbukirani zimene zinachitika pamene Yehova anauza Mose kuti amange chihema, kapena kuti tenti, choti Aisiraeli azichigwiritsa ntchito monga malo olambirirapo. Kudzera mwa Mose, Yehova anapempha anthu onse kuti athandize nawo pa ntchito imeneyi. Mose anawauza kuti: “Aliyense amene ali ndi mtima wofunitsitsa apereke kwa Yehova zinthu.” Kodi anthuwo anachita chiyani? Anthuwo “anapitirizabe kubweretsa . . . nsembe zawo zaufulu tsiku lililonse.” Anabweretsa zinthu zambiri moti anachita ‘kuwaletsa kubweretsa zinthuzo.’ (Eks. 35:5; 36:3, 6) Zimene Aisiraeli anachita zinasonyeza kuti Yehova sanalakwitse kuwakhulupirira.
5, 6. Malinga ndi Salimo 110:1-3, kodi Yehova komanso Yesu ankayembekezera kuti atumiki a Mulungu adzakhala ndi mtima wotani m’masiku otsiriza?
5 Yehova ankayembekezera kuti m’masiku otsiriza atumiki ake adzakhalanso ndi mtima wodzipereka. Kuli zaka 1,000 kuti Yesu abadwe padziko lapansi, Yehova anauza Davide kuti alembe zimene zidzachitike Mesiya akadzayamba kulamulira. (Werengani Salimo 110:1-3.) Yesu akadzangoikidwa kukhala Mfumu adani ake adzayamba kumutsutsa, koma adzakhala ndi gulu la anthu amene adzakhala pambuyo pake kuti azimutumikira. Gulu la anthuli silidzakakamizidwa kutumikira Mfumuyi. Ngakhale achinyamata adzadzipereka mofunitsitsa n’kupanga gulu lalikulu kwambiri lomwe tingaliyerekezere ndi mame a m’bandakucha. *
6 Yesu ankadziwa kuti ulosi umene unalembedwa pa Salimo 110 unkanena za iyeyo. (Mat. 22:42-45) N’chifukwa chake anali ndi chikhulupiriro chakuti adzakhala ndi anthu omwe adzadzipereke mofunitsitsa kuti agwire nawo ntchito yolalikira uthenga wabwino padziko lonse lapansi. Kodi zimene zakhala zikuchitika m’mbuyomu zasonyezadi kuti Mfumuyi ili ndi gulu la anthu oti azilalikira m’masiku otsiriza ano?
“Ndi Udindo Komanso Mwayi Wanga Kulengeza Nawo Uthengawu”
7. Kodi Yesu ataikidwa kukhala Mfumu anachita chiyani pokonzekeretsa otsatira ake?
7 Atangoikidwa kukhala Mfumu, Yesu anayamba kukonzekeretsa otsatira ake kuti athe kugwira ntchito yaikuluyi. Monga mmene tinaonera m’Mutu 2, Yesu anagwira ntchito yoyendera komanso kuyeretsa kuyambira m’chaka cha 1914 mpaka kumayambiriro kwa chaka cha 1919. (Mal. 3:1-4) Kenako mu 1919, anasankha kapolo wokhulupirika kuti azitsogolera otsatira ake. (Mat. 24:45) Kuyambira nthawi imeneyi, kapoloyu wakhala akupereka chakudya chauzimu kudzera m’mabuku komanso nkhani zomwe zimakambidwa pamisonkhano zimene zimanena momveka bwino kuti Mkhristu aliyense ali ndi udindo wolalikira.
8-10. Kodi misonkhano inalimbikitsa bwanji anthu kugwira ntchito yolalikira? Perekani chitsanzo. (Onaninso bokosi lakuti, “ Misonkhano Yakale Yomwe Inalimbikitsa Ntchito Yolalikira.”)
8 Nkhani za pamsonkhano. Ophunzira Baibulo ankafunitsitsa kutsogoleredwa ndi Yehova moti nkhondo yoyamba yapadziko lonse itatha, anachita msonkhano ku Cedar Point, Ohio, ku America. Msonkhanowu unachitika kuyambira pa September 1 mpaka 8 m’chaka cha 1919 ndipo aka kanali koyamba kuti akhale ndi msonkhano waukulu. Pa tsiku lachiwiri la msonkhanowo, M’bale Rutherford anakamba nkhani ndipo ananena mosapita m’mbali kuti: “Ntchito ya Mkhristu padziko lapansi ndi . . . kulengeza uthenga wa ufumu wa Ambuye.”
9 Msonkhanowu unafika pachimake pa tsiku lachitatu pamene M’bale Rutherford anakamba nkhani ya mutu wakuti, “Uthenga Wopita kwa Antchito Anzathu,” yomwe inatulukanso mu Nsanja ya Olonda ndipo inali ndi mutu wakuti, “Kulengeza Ufumu.” M’baleyu ananenanso kuti: “Mkhristu aliyense ayenera kudzifunsa kuti: N’chifukwa chiyani ndili ndi moyo? Yankho lake liyenera kukhala lakuti, Ambuye wandikomera mtima kuti ndikhale kazembe wake n’cholinga choti ndigwire nawo ntchito yogwirizanitsanso anthu ndi Mulungu. Ndi udindo komanso mwayi wanga kulengeza nawo uthengawu.”
10 M’nkhaniyi, M’bale Rutherford analengeza za kutuluka kwa magazini yatsopano ya The Golden Age (yomwe panopa timati Galamukani!). Cholinga cha magaziniyi chinali kuthandiza anthu kudziwa za Ufumu, womwe umapatsa anthu chiyembekezo. Kenako anafunsa anthu amene anali pamsonkhanowo kuti amene akufuna kugwira nawo ntchito yogawira magaziniyi aimirire. Lipoti la msonkhanowo linanena kuti: “Zinali zosangalatsa kwambiri chifukwa anthu 6,000 amene anasonkhana anaimirira nthawi imodzi posonyeza kuti akufunitsitsa kugwira nawo ntchito imeneyi.” * Apa zikuonekeratu kuti Mfumu inali ndi anthu amene anali ofunitsitsa kulengeza za Ufumu.
11, 12. Kodi Nsanja ya Olonda ina imene inatuluka m’chaka cha 1920 inanena kuti ntchito imene Yesu analosera idzachitika liti?
11 Magazini. Magazini a Nsanja ya Olonda anayamba kufotokoza kufunika kwa ntchito yolalikira uthenga wabwino wa Ufumu imene Yesu analosera. Tiyeni tione zinthu zina zimene zinafotokozedwa mu Nsanja ya Olonda m’zaka za m’ma 1920.
12 Kodi ndi uthenga uti umene unali kudzalengezedwa pokwaniritsa ulosi wa pa Mateyu 24:14? Kodi ntchitoyi inali kudzachitika liti? Pofotokoza za uthengawu, nkhani ya mutu wakuti “Uthenga Wabwino Wonena za Ufumu” imene inatuluka mu Nsanja ya Olonda ya July 1, 1920, inanena kuti: “Uthenga wabwino umene tikufotokoza pano ndi wonena za kutha kwa dongosolo lakale la zinthu limene likulowedwa m’malo ndi ufumu wa Mesiya.” Nkhaniyi inanenanso za nthawi imene uthengawu udzalengezedwe. Inati: “Uthenga umenewu uyenera kulengezedwa kuyambira pa nthawi ya nkhondo yaikulu yapadziko lonse [nkhondo yoyamba yapadziko lonse] mpaka pa nthawi ya ‘chisautso chachikulu.’” Ndiyeno magaziniyo inanenanso kuti: “Ino ndi nthawi yoyenera . . . kulengeza padziko lonse uthenga wabwino umenewu kwa anthu amene ali m’matchalitchi amene amati ndi achikhristu.”
13. Kodi Nsanja ya Olonda ina imene inatuluka mu 1921 inalimbikitsa bwanji Akhristu odzozedwa kukhala ndi mtima wodzipereka?
13 Kodi anthu a Mulungu ankafunika kukakamizidwa kuti agwire ntchito imene Yesu analoserayi? Ayi. Nkhani ya mutu wakuti, “Khalani Olimba Mtima” yomwe inatuluka mu Nsanja ya Olonda ya March 15, 1921, inalimbikitsa Mkhristu wodzozedwa aliyense kuti akhale ndi mtima wodzipereka. Wodzozedwa aliyense analimbikitsidwa kudzifunsa kuti: “Kodi si mwayi waukulu komanso udindo wanga kugwira nawo ntchito yolalikirayi?” Kenako nkhaniyi inapitiriza kuti: “Tikukhulupirira kuti ngati mutamaona kuti kugwira ntchitoyi ndi mwayi wanu mudzakhala ngati Yeremiya, amene mawu a Ambuye anali ngati ‘moto woyaka umene unatsekeredwa m’mafupa ake,’ ndipo unamulimbikitsa kuti asasiye kulalikira.” (Yer. 20:9) Mawu olimbikitsa amenewa anasonyeza kuti Yehova komanso Yesu amakhulupirira anthu amene ali okhulupirika ku Ufumuwu.
14, 15. Mu 1922, kodi Nsanja ya Olonda ina inalimbikitsa Akhristu odzozedwa kuti azilalikira pogwiritsa ntchito njira ziti?
14 Kodi Akhristu oona anagwiritsa ntchito njira zotani polalikira uthenga wa Ufumu? Nkhani ya mutu wakuti, “Utumiki Wofunika,” yomwe inatuluka mu Nsanja ya Olonda ya August 15, 1922, inalimbikitsa Akhristu odzozedwa kuti “azigawira mabuku ndi magazini komanso azilalikira kwa anthu m’makomo, popereka umboni wakuti ufumu wa kumwamba wayandikira.”
15 Apa n’zoonekeratu kuti kuyambira m’chaka cha 1919, Khristu wakhala akugwiritsa ntchito kapolo wokhulupirika ndi wanzeru kuti azifotokoza mobwerezabwereza kuti Mkhristu aliyense ali ndi mwayi komanso udindo wolengeza za uthenga wa Ufumu. Koma kodi Ophunzira Baibulo oyambirira anachita chiyani atalimbikitsidwa kuti azigwira nawo ntchito yolalikira za Ufumuwu?
“Anthu Okhulupirika Adzadzipereka”
16. Kodi akulu ena anachita chiyani atamva kuti Akhristu onse ayenera kugwira ntchito yolalikira?
16 M’zaka za m’ma 1920 ndi m’ma 1930, ena sankafuna kuti Akhristu onse odzozedwa azigwira nawo ntchito yolalikira. Nsanja ya Olonda ya November 1, 1927, inafotokoza zimene zinkachitika kuti: “Pali ena mumpingo amene ali ndi udindo monga akulu . . . omwe sakulimbikitsa abale kuti azilalikira ndiponso iwowo sakumalalikira. . . . Amaseka akamauzidwa kuti ayenera kupita khomo ndi khomo kukalalikira za uthenga wa Mulungu ndiponso za Mfumu ndi Ufumu wake.” Nkhaniyi inanena mosapita m’mbali kuti: “Tsopano nthawi yafika yoti Akhristu okhulupirika aike chizindikiro anthu amenewa ndipo aziwapewa. Komanso awauze kuti sayenera kupatsidwa udindo monga akulu.” *
17, 18. Kodi mipingo yambiri inatani italandira malangizo kuchokera kwa kapolo wokhulupirika ndi wanzeru, nanga anthu ambiri achita zotani m’zaka 100 zapitazi?
17 Koma n’zosangalatsa kuti mipingo yambiri inatsatira malangizo ochokera kwa kapolo wokhulupirika ndi wanzeru amenewa. Abalewa ankaona kuti ndi mwayi wawo kugwira nawo ntchito yolalikira uthenga wa Ufumu. Nsanja ya Olonda ya March 15, 1926, inanena kuti: “Anthu okhulupirika adzadzipereka . . . kuti agwire nawo ntchito yolengeza uthengawu.” Anthu okhulupirikawa anakwaniritsa ulosi wopezeka pa Salimo 110:3, ndipo anasonyeza kuti anali kumbali ya Mfumu yomwenso ndi Mesiya.
18 Pa zaka 100 zapitazi, anthu mamiliyoni ambiri akhala akudzipereka kuti agwire nawo ntchito yolalikira za Ufumu. M’mitu yotsatirayi tikambirana njira ndi zinthu zimene akhala akugwiritsa ntchito polalikira komanso zotsatirapo zake. Koma poyamba, tiyeni tikambirane chimene chapangitsa kuti anthu mamiliyoni ambiri adzipereke kugwira nawo ntchito yolalikira za Ufumu ngakhale kuti akukhala m’dziko limene anthu ake ndi odzikonda. Pamene tikukambirana mfundo imeneyi, aliyense angachite bwino kudzifunsa kuti, ‘N’chifukwa chiyani ndimagwira nawo ntchito yolalikira uthenga wabwino?’
“Pitirizani Kufunafuna Ufumu Choyamba”
19. N’chifukwa chiyani timatsatira malangizo a Yesu akuti, “pitirizani kufunafuna ufumu choyamba”?
19 Yesu analangiza otsatira ake kuti: “Pitirizani kufunafuna ufumu choyamba.” (Mat. 6:33) N’chifukwa chiyani timatsatira malangizo amenewa? Chifukwa timadziwa kuti Ufumuwu ndi wofunika ndiponso kuti Mulungu adzagwiritsa ntchito Ufumuwu pokwaniritsa zolinga zake. Monga taonera m’mutu wapitawu, mzimu woyera wakhala ukuthandiza anthu kumvetsa pang’onopang’ono mfundo zochititsa chidwi zonena za Ufumuwu. Mfundo zochititsa chidwi zikatifika pamtima timayamba kukhala ndi maganizo ofuna kutsatira malangizo amene Yesu anapereka.
20. Kodi fanizo la Yesu la chuma chobisika limasonyeza bwanji kuti otsatira ake adzamvera lamulo lakuti apitirize kufunafuna Ufumu choyamba?
20 Yesu ankadziwa kuti otsatira ake adzamvera langizo lakuti apitirize kufunafuna Ufumu choyamba. Tiyeni tione zimene ananena m’fanizo la chuma chobisika. (Werengani Mateyu 13:44.) Pamene munthu wa m’fanizoli ankagwira ntchito m’munda, anapeza chuma chobisika ndipo nthawi yomweyo anazindikira kuti chinali chamtengo wapatali. Kodi anachita chiyani? Lembali limayankha kuti: “Chifukwa cha chimwemwe chimene anali nacho, anapita kukagulitsa zinthu zonse zimene anali nazo n’kukagula mundawo.” Kodi tikuphunzirapo chiyani? Tikamvetsa mfundo zonena za Ufumu n’kuzindikira kuti n’zamtengo wapatali, tidzakhala okonzeka kusintha zinthu zina kuti tiyambe kuika zinthu za Ufumu pa malo oyamba m’moyo wathu. *
21, 22. Kodi anthu okhulupirika ku Ufumu amasonyeza bwanji kuti akufunafuna Ufumu choyamba? Perekani chitsanzo.
21 Anthu okhulupirika amene ali kumbali ya Ufumuwu amasonyeza, osati ndi mawu okha koma ndi zochita zawo, kuti akufunafuna Ufumu choyamba. Pamene akugwira ntchito yolalikira za Ufumuwu amadzipereka ndi moyo wawo wonse ndipo amagwiritsa ntchito luso komanso chuma chawo. Ambiri alolera kudzimana zinthu zina n’cholinga choti ayambe utumiki wa nthawi zonse ndipo aona okha umboni wakuti Yehova amadalitsa anthu amene amaika zinthu za Ufumu poyamba m’moyo wawo. Tiyeni tione chitsanzo cha atumiki ena amene anachita zimenezi.
22 Chakumapeto kwa zaka za m’ma 1920, Avery ndi Lovenia Bristow ankatumikira monga akopotala (apainiya) chakum’mwera kwa dziko la United States. Patapita zaka zambiri, Lovenia ananena kuti: “Kuyambira nthawi imeneyo, ine ndi Avery takhala tikusangalala kwambiri kuchita upainiya. Nthawi zina sitinkadziwa kuti tipeza bwanji ndalama zogulira mafuta a galimoto kapena zinthu zofunika pakhomo. Koma Yehova ankatithandiza ndipo sitinasiye kuchita upainiya. Nthawi zonse tinkakhala ndi zinthu zofunikira pa moyo wathu.” Lovenia amakumbukira kuti nthawi ina akutumikira mumzinda wa Pensacola ku Florida, analibe ndalama komanso zinthu zina zapakhomo. Atafika pakhomo kuchokera muutumiki anapeza majumbo awiri akuluakulu mmene munali zinthu zosiyanasiyana zimene ankafunikira. Anapezanso kapepala komwe kanali ndi mawu akuti: “Landirani katunduyu. Mpingo wa Pensacola umakukondani kwambiri.” Pambuyo pochita utumiki wa nthawi zonse kwa zaka zambiri, Lovenia ananena kuti: “Yehova sataya anthu ake. Amakhala wokhulupirika kwa anthu amene amamukhulupirira.”
23. Kodi mumamva bwanji chifukwa chopeza choonadi, ndipo ndinu wofunitsitsa kuchita chiyani?
23 N’zoona kuti sitingachite zofanana pa ntchito yolalikira chifukwa moyo wathu ndi wosiyana. Komabe, tingasonyeze kuti timaona kuti kugwira ntchito yolalikira ndi mwayi waukulu ngati timadzipereka ndi mtima wonse. (Akol. 3:23) Popeza timaona kuti choonadi chimene tinapezachi ndi chamtengo wapatali, ndife ofunitsitsa kuchita zonse zomwe tingathe kuti titumikire Mulungu. Inunso yesetsani kuchita zimenezi.
24. Fotokozani chinthu chimodzi chimene Ufumuwu wachita m’masiku otsiriza ano.
24 Pa zaka 100 zapitazi, Mfumu yakhala ikukwaniritsa mawu aulosi amene analembedwa pa Mateyu 24:14. Ndipo siinachite kukakamiza anthu kuti agwire ntchito yolalikirayi. Pambuyo pophunzira choonadi otsatira ake adzipereka kuti agwire ntchito yolalikira. Ntchito yolengeza uthenga wabwino padziko lonse lapansi ndi mbali ya chizindikiro chakuti Yesu wayamba kulamulira komanso ndi chinthu chimodzi mwa zinthu zikuluzikulu zimene Ufumuwu wachita m’masiku otsiriza ano.
^ ndime 5 M’Baibulo, mawu akuti mame, nthawi zambiri amatanthauza kuchuluka kwa zinthu.
^ ndime 10 Kabuku kamutu wakuti Kwa Amene Apatsidwa Ntchitoyi kananena kuti: “Cholinga chathu pogawira magazini ya The Golden Age kunyumba ndi nyumba ndi kulengeza uthenga wa ufumu. . . . Choncho, tikafotokoza uthenga wathu tiyenera kugawira magaziniyi, kaya munthu wavomera kulembetsa kuti azilandira magaziniwa mwezi ndi mwezi kapena ayi.” Kuyambira nthawi imeneyi abale ankalimbikitsidwa kuti azipempha anthu kulembetsa n’cholinga choti azilandira magazini a The Golden Age komanso Nsanja ya Olonda mwezi uliwonse. Kuyambira pa February 1, 1940, anthu a Yehova analimbikitsidwa kuti azigawira magazini ngakhale kwa anthu amene sanalembetse kuti azilandira magaziniwa mwezi ndi mwezi komanso kuti azipereka lipoti la magazini amene agawira.
^ ndime 16 Nthawi imeneyo mpingo unkachita kuvotera abale kuti akhale akulu. Choncho mpingo ukanatha kukana kuvotera abale amene sankafuna kugwira ntchito yolalikira. M’mutu 12 tidzakambirana mmene zinasinthira kuti abale ayambe kuikidwa motsogoleredwa ndi mzimu.
^ ndime 20 Yesu ananena mfundo yofanana ndi imeneyi m’fanizo lake la wamalonda amene anapita kukafufuza ngale yamtengo wapatali. Wamalondayu atapeza ngaleyi anapita kukagulitsa zonse zimene anali nazo n’kukagula ngaleyo. (Mat. 13:45, 46) Mafanizo awiriwa akutiphunzitsa kuti tikhoza kuphunzira choonadi cha Ufumu m’njira zosiyanasiyana. Anthu ena amachita kufufuza choonadi pomwe ena amaphunzira mosachivutikira. Kaya tinaphunzira bwanji choonadi, koma tonse timasiya zinthu zina kuti tiike zinthu za Ufumu pamalo oyamba pa moyo wathu.
Onaninso
Kodi Ndinu “Odzipereka pa Ntchito Zabwino”?
Magaziniyi ikufotokoza mmene anthu angayambire kulambira Mulungu chifukwa choona kudzipereka kwathu pa ntchito yolalikira komanso khalidwe lathu labwino.
Tumikirani Yehova Masiku Oipa Asanafike
Kodi Akhristu achikulire ali ndi mwayi wapadera uti wowonjezera utumiki wawo?


text:
MUTU 53
Wolamulira Amene Akhoza Kulamulira Mphepo Yamphamvu
MATEYU 14:22-36 MALIKO 6:45-56 YOHANE 6:14-25
ANTHU ANKAFUNA KUMUVEKA YESU UFUMU
YESU ANAYENDA PAMADZI KOMANSO ANALETSA MPHEPO YAMPHAMVU
Anthu ataona kuti Yesu wadyetsa anthu masauzande ambiri pochulukitsa chakudya mozizwitsa, ananena kuti: “Mosakayika uyu ndi mneneri uja amene anati adzabwera padziko.” Ponena kuti mneneri anthuwo ankanena za Mesiya moti ankaona kuti Yesu akhoza kukhala wolamulira wabwino chifukwa akanakwaniritsa zimene iwo ankafuna. (Yohane 6:14; Deuteronomo 18:18) Choncho anthuwo anapangana kuti agwire Yesu n’kumuveka ufumu.
Koma Yesu anadziwa zimene anthuwa ankafuna kuchita. Kenako Yesu anayamba kuuza anthuwo kuti azipita kwawo ndipo anauzanso ophunzira ake kuti akwere boti. Kodi ophunzirawo analowera kuti? Analowera cha ku Betsaida koma ulendo wawo unali wopita ku Kaperenao. Pa nthawiyi Yesu anapita yekha kuphiri kuti akapemphere usiku umenewo.
Kutatsala pang’ono kucha, Yesu ankatha kuona boti ali chapatali chifukwa kunali mwezi. Panyanjapo panali mphepo yamphamvu yomwe inkachititsa mafunde moti atumwiwo ‘ankapalasa movutika, chifukwa ankalimbana ndi mphepo yamphamvu.’ (Maliko 6:48) Yesu anatsika m’phirimo n’kuyamba kuyenda pamadzi kulowera kumene kunali ophunzirawo. Pamene zimenezi zinkachitika n’kuti ophunzirawo “atapalasa makilomita pafupifupi 5 kapena 6.” (Yohane 6:19) Ophunzirawo anaona ngati Yesu akufuna kuwapitirira ndipo anafuula kuti: “Amenewa ndi masomphenya ndithu!”—Maliko 6:49.
Yesu anawalimbikitsa kuti: “Limbani mtima, ndine. Musachite mantha.” Koma Petulo ananena kuti: “Ambuye, ngati ndinudi, ndiuzeni ndiyende pamadzipa ndibwere kuli inuko.” Yesu anamuuza kuti: “Bwera!” Nthawi yomweyo Petulo anatsika m’botilo n’kuyenda pamadzi kupita kumene kunali Yesu. Koma ataona mphepo yamphamvuyo anachita mantha ndipo anayamba kumira. Kenako anafuula kuti: “Ambuye, ndipulumutseni!” Pamenepo Yesu anatambasula dzanja lake ndipo anagwira dzanja la Petulo n’kumuuza kuti: “Wachikhulupiriro chochepa iwe, n’chifukwa chiyani wakayikira?”—Mateyu 14:27-31.
Ndiyeno Petulo ndi Yesu anakwera m’boti ndipo mphepoyo inasiya. Ophunzirawo anadabwa kwambiri, koma kodi anayeneradi kudabwa? Ophunzirawo akanamvetsa tanthauzo la chozizwitsa chimene Yesu anachita pamene anadyetsa anthu masauzande ambiri, sanafunike kudabwa ataona Yesu akuyenda pamadzi komanso kuletsa mphepo ya mphamvu. Chifukwa cha zimene anaonazo anamugwadira n’kunena kuti: “Ndinudi Mwana wa Mulungu.”—Maliko 6:52; Mateyu 14:33.
Patapita nthawi yochepa anafika m’dera lokongola la Genesarete, chakum’mwera kwa Kaperenao. Derali linali la chonde kwambiri. Anaimika boti lawo kumeneko n’kupita kumtunda. Anthu a m’derali anam’zindikira Yesu moti anthuwo komanso a m’madera ena apafupi anabweretsa anthu odwala kuti Yesu awachiritse. Odwalawo ankati akangogwira m’munsi mwa malaya akunja a Yesu ankachira nthawi yomweyo.
Pamene zimenezi zinkachitika n’kuti anthu amene anadyetsedwa mozizwitsa aja atazindikira kuti Yesu wachoka m’deralo. Choncho maboti ang’onoang’ono ochokera ku Tiberiyo atafika, anthuwo anakwera mabotiwo n’kupita ku Kaperenao kuti akafunefune Yesu. Atamupeza anamufunsa kuti: “Rabi, mwafika nthawi yanji kuno?” (Yohane 6:25) Yesu anawadzudzula ndipo nkhani yotsatira ifotokoza chifukwa chomveka chimene iye anachitira zimenezi.
Onaninso
Khristu Ndiye Mphamvu ya Mulungu
Zozizwitsa za Yesu zinkathandiza anthu kalelo ku Isiraeli koma zimasonyezanso zimene adzachitire anthu posachedwapa.


text:
MUTU 96
Yesu Anayankha Wolamulira Wachinyamata Amene Anali Wolemera
MATEYU 19:16-30 MALIKO 10:17-31 LUKA 18:18-30
MUNTHU WOLEMERA ANAFUNSA ZIMENE ANGACHITE KUTI ADZAPEZE MOYO WOSATHA
Yesu anadutsa m’chigawo cha Pereya popita ku Yerusalemu. Ali m’njira anakumana ndi wachinyamata wina amene anali wolemera. Mnyamatayo anamuthamangira n’kukagwada pamapazi a Yesu. Munthu ameneyu anali mmodzi wa ‘olamulira’ ndipo mwina anali mtsogoleri wa pa sunagoge kapena anali woweruza m’khoti la Sanihedirini. Iye anafunsa Yesu kuti: “Mphunzitsi Wabwino, ndizichita chiyani kuti ndikapeze moyo wosatha?”—Luka 8:41; 18:18; 24:20.
Poyankha, Yesu anamufunsa kuti: “N’chifukwa chiyani ukunditchula kuti wabwino? Palibe wabwino, koma Mulungu yekha.” Munthuyo anatchula Yesu kuti “wabwino” mwamwambo chabe. Iye anachita zimenezi potengera aphunzitsi achiyuda omwe ankaitanana pogwiritsa ntchito mayina a udindo. Ngakhale kuti Yesu analidi mphunzitsi wabwino, iye ankafuna kuti munthuyo adziwe kuti Mulungu yekha ndi amene ayenera kutchulidwa kuti “Wabwino.”
Yesu anauza munthuyo kuti: “Chotero ngati ukufuna kukapeza moyo, uzisunga malamulo nthawi zonse.” Ndiyeno munthuyo anafunsa Yesu kuti: “Malamulo ati?” Poyankha munthuyo, Yesu anatchula malamulo 5 omwe ankapezeka pa Malamulo Khumi. Malamulowo ankanena za kupha, kuchita chigololo, kuba, kupereka umboni wabodza komanso kulemekeza makolo. Anamuuzanso lamulo lina lofunika kwambiri lakuti: “Uzikonda mnzako mmene umadzikondera wekha.”—Mateyu 19:17-19.
Munthuyo anayankha kuti: “Ndakhala ndikutsatira zonsezi, n’chiyaninso chimene ndikupereweza?” (Mateyu 19:20) N’kutheka kuti munthuyu ankaganiza kuti afunika kuchita zinthu zinazake zabwino komanso zapamwamba kuti adzapeze moyo wosatha. Yesu ataona kuti munthuyu ankafunsa zimenezi kuchokera pansi pamtima, “anam’konda” kwambiri munthuyo. (Maliko 10:21) Komabe panali chinthu china chomwe chinkamusokoneza.
Munthuyo ankakonda kwambiri katundu wake choncho Yesu anamuuza kuti: “Chinthu chimodzi chikusowekabe mwa iwe: Pita kagulitse zilizonse zimene uli nazo ndipo ndalama zake upatse osauka. Ukatero udzakhala ndi chuma kumwamba, ndiyeno ubwere udzakhale wotsatira wanga.” Iye akanatha kugawa ndalama zake kwa anthu asauka, omwe sakanamubwezera, n’kukhala wotsatira wa Yesu. Munthuyo anachoka ali wachisoni. Chifukwa chakuti munthuyu ankakonda kwambiri chuma komanso “katundu wambiri” amene anali naye, analephera kuona chuma chamtengo wapatali. (Maliko 10:21, 22) Yesu ananena kuti: “Zidzakhalatu zovuta kwambiri kuti anthu a ndalama adzalowe mu ufumu wa Mulungu!”—Luka 18:24.
Ophunzira a Yesu anadabwa kwambiri atamva mawu amenewa komanso zimene Yesu ananena kuti: “Kunena zoona, n’chapafupi kuti ngamila ilowe padiso la singano kusiyana n’kuti munthu wolemera alowe mu ufumu wa Mulungu.” Zimenezi zinachititsa ophunzirawo kufunsa kuti: “Ndiye angapulumuke ndani?” Kodi zimenezi zikutanthauza kuti palibe munthu amene angapulumukedi? Yesu anayang’ana ophunzira ake n’kuwayankha kuti: “Zinthu zosatheka ndi anthu n’zotheka ndi Mulungu.”—Luka 18:25-27.
Kenako Petulo anauza Yesu kuti iye ndi ophunzira enawo anachita zosiyana ndi zimene munthu wolemera uja anachita. Iye anati: “Taonani! Ife tasiya zinthu zonse ndi kukutsatirani, kodi tidzapeza chiyani?” Yesu anawauza madalitso amene adzapeze chifukwa chosankha kukhala otsatira ake powauza kuti: “Pa nthawi ya kulenganso zinthu, pamene Mwana wa munthu adzakhala pampando wachifumu waulemerero, inu amene mwatsatira ine mudzakhalanso m’mipando yachifumu 12, kuweruza mafuko 12 a Isiraeli.”—Mateyu 19:27, 28.
Pamenepatu Yesu ankaganizira za m’tsogolo pa nthawi ya kulenganso zinthu padziko lapansi kuti zidzakhale mmene zinalili m’munda wa Edeni. Pa nthawi imeneyo Petulo ndi ophunzira enawo adzapatsidwa mwayi wolamulira dziko lapansi la Paradaiso limenelo pamodzi ndi Yesu. Umenewu unalidi mwayi wamtengo wapatali poyerekezera ndi zinthu zonse zimene anasiya.
Koma sikuti ophunzirawo ankayembekezera kuti adzalandira madalitso onse m’tsogolo. Iwo anayamba kulandira madalitso ena nthawi yomweyo. Yesu ananena kuti: “Palibe amene wasiya nyumba, mkazi, abale, makolo kapena ana, chifukwa cha ufumu wa Mulungu amene sadzapeza zochuluka kwambiri kuposa zimenezi m’nthawi ino, ndipo m’nthawi ikubwerayo moyo wosatha.”—Luka 18:29, 30.
Kulikonse komwe ophunzira a Yesuwo ankapita ankasangalala ndi ubale womwe anali nawo ndi okhulupirira anzawo. Ubale umenewu unkawachititsa kukhala ogwirizana kwambiri kuposa mmene zimakhalira ndi anthu a m’banja limodzi. N’zomvetsa chisoni kuti wolamulira wachinyamata amene anali wolemera uja anataya mwayi umenewu komanso mwayi wokalamulira nawo mu Ufumu wa Mulungu.
Yesu ananenanso kuti: “Koma ambiri amene ali oyamba adzakhala omaliza, ndipo omaliza adzakhala oyamba.” (Mateyu 19:30) Kodi Yesu ankatanthauza chiyani ponena mawu amenewa?
Wolamulira wachinyamata uja anali m’gulu la anthu “oyamba” chifukwa anali mmodzi wa atsogoleri achiyuda. Iye ankayembekezera kulandira madalitso ambiri komanso ankayembekezeredwa kuchita zinthu zambiri chifukwa chakuti ankatsatira malamulo a Mulungu. Koma munthuyu ankakonda kwambiri chuma ndiponso katundu wake kuposa china chilichonse pa moyo wake. Mosiyana ndi munthu ameneyu, anthu wamba ankaona kuti zimene Yesu ankaphunzitsa zinali zoona komanso zidzawathandiza kupeza moyo wosatha. Tinganene kuti anthuwa anali “omaliza” koma kenako anadzakhala “oyamba,” moti ankayembekezera kudzakhala pamipando yachifumu kumwamba pamodzi ndi Yesu n’kumalamulira dziko lapansi la Paradaiso.


text:
Kodi Baibulo Lingandithandize Ngati Ndili ndi Nkhawa?
Yankho la m’Baibulo
Inde. Tikutero chifukwa chakuti Mulungu ndi amene angatithandize kwambiri. Pajatu Baibulo limati: “
Mulungu, amene amatonthoza mtima wopsinjika, anatitonthoza ife mtima.”—2 Akorinto 7:6, Chipangano Chatsopano mu Chichewa cha Lero.
Zimene Mulungu amapereka kuti atithandize
Mphamvu. Mulungu ‘
amatitonthoza’ poyankha mapemphero athu opempha mphamvu kuti tipirire osati pongochotsa mavutowo. (Afilipi 4:13) Musakayikire kuti Mulungu ndi wokonzeka kumvetsera mapemphero anu. Baibulo limati: “
Yehova ali pafupi ndi anthu a mtima wosweka. Ndipo odzimvera chisoni mumtima mwawo amawapulumutsa.” (Salimo 34:18) Mulungu amamvetsa zimene mukufuna kunena ngakhale pamene mukusowa mawu oti mufotokozere mmene mukumvera mumtima.—Aroma 8:26, 27.
Zitsanzo za m’Baibulo. Munthu wina amene analemba nawo Baibulo anapemphera kuti: “
Pa nthawi imene zinthu zinandivuta kwambiri ndinaitana pa inu.” Iye analimbikitsidwa atakumbukira kuti Mulungu amafunitsitsa kutikhululukira. Ananena kwa Mulungu kuti: “
Mukanakhala kuti mumayang’anitsitsa zolakwa, ndani akanaima pamaso panu, inu Yehova? Inu mumakhululukiradi, kuti anthu akuopeni.”—Salimo 130:1, 3, 4.
Chiyembekezo. Masiku ano, Mulungu amatitonthoza komanso walonjeza kuti adzachotsa mavuto onse amene amatidetsa nkhawa. Zimenezi zikadzachitika, “
zinthu zakale [monga nkhawa] sizidzakumbukiridwanso ndipo sizidzabweranso mumtima.”—Yesaya 65:17.
Dziwani izi: A Mboni za Yehova amadziwa kuti Mulungu amathandiza anthu amene ali ndi nkhawa koma nawonso amapita kuchipatala ngati akudwala matenda a maganizo. (Maliko 2:17) Sitilimbikitsa anthu kulandira chithandizo chinachake kuchipatala chifukwa munthu aliyense ayenera kusankha yekha pa nkhani ngati zimenezi.
Onaninso
Kodi Kudzipha Ndi Njira Yabwino Yothetsera Mavuto
N’chiyani chingachititse munthu kumaona kuti imfa si mdani?


text:
NKHANI YA PACHIKUTO | KODI N’ZOTHEKA KUSINTHA ZOMWE MUNAZOLOWERA?
2 Muzichita Zinthu Zomwe Zingakuthandizeni Kukwaniritsa Zolinga Zanu
Munanenetsa kuti simudzadyanso zakudya zonenepetsa koma chifukwa choti mwaona kanyenya, kamtima kali dyokodyoko moti mwalephera kuugwira mtima.
Munasankha kuti musiye kusuta fodya koma mnzanu wina akukupatsani ndudu ngakhale kuti akudziwa zoti mukufuna kusiya.
Munakonza zoti lero muchite masewera olimbitsa thupi koma mukugwa ulesi kuti muyang’ane nsapato zothamangira.
Zochitika zonsezi zikusonyeza kuti anthufe nthawi zina tingalephere kukwaniritsa zolinga zathu zofuna kuchita zinthu zabwino. Zimenezi zingachitike chifukwa malo komanso anthu amene timacheza nawo.
MFUNDO YA M’BAIBULO: “Wochenjera ndi amene amati akaona tsoka amabisala, koma anthu osadziwa zinthu amangopitabe ndipo amalangidwa.”—Miyambo 22:3.
Kutsatira mfundo ya m’Baibuloyi kungatithandize kupewa zinthu zomwe zingatilepheretse kukwaniritsa zolinga zathu zabwino. (2 Timoteyo 2:22) Choncho tingachite bwino kumayesetsa kuchita zinthu zomwe zingatithandize kukwaniritsa zolinga zathu.
Muzidziikira mfundo zokhwima pa zinthu zomwe mukufuna kusiya ndiponso muzidziikira mfundo zosavuta kutsatira pa zinthu zabwino zomwe mukufuna kumachita.
ZIMENE MUNGACHITE
Muzidziikira mfundo zokhwima pa zinthu zomwe mukufuna kusiya. Mwachitsanzo, ngati mukufuna kusiya kudya zakudya zonenepetsa, musamazigule n’komwe. Mukatero, sizingakuvuteni kuzipewa.
Muzidziikira mfundo zosavuta kutsatira pa zinthu zabwino zomwe mukufuna kumachita. Mwachitsanzo, ngati mukufuna kumachita masewera olimbitsa thupi m’mawa uliwonse mukangodzuka, muzikonzeratu zovala zochitira masewerawo madzulo musanagone. Zimenezi zingakuthandizeni kuti musavutike kuzolowera.
Muzisankha mwanzeru anthu ocheza nawo. Anthufe timakonda kutengera zochita za anzathu. (1 Akorinto 15:33) Ndiyetu ndi nzeru kusiya kucheza ndi anthu omwe angatilimbikitse kuchita zinthu zoipa, n’kuyamba kucheza ndi anthu omwe angatithandize kukhala ndi makhalidwe bwino.